url: =Toptawm Zopau Khingkhaaina ~ Pu Zokhai :: ZOMI DAILY\nToptawm Zopau Khingkhaaina ~ Pu Zokhai\nposted on 9 July 2015 at 9:08 am Lomkholna: Article, Literature, Zokhai\nZomi Ngaihteng, Zomi paukam (Zomi language)-pen abeisa hunte-ah a-Zomite mahmah-in neuseek-in, niamsak mahmah-a, “kammal kicinglo” ci-in ki-niammuh kha-hi. Tua muhlehsaanna-pen minam tawisaang nading-a lamkhaak (obstacle) khat ahihi.\nTuabang muhlehsaanna ziak-in toptawm kammal (adopted word)-tawh kisai Zomite’ lak-ah muhlehsaanna leh zatna nampi nih om-hi: Toptawm kammal thupisak lualiang, leh toptawm kammal mudah lualiang cih hualpi nih om-hi.\nKawlpau toptawm kammal tam phadeuh-a, Laai Siangtho nangawn-ah Kawlpau toptawm kammal hongki uangzat zek-hi. Laai Siangtho sung diakdiak bangpen Mikaangpau bulzaw deuh-a, Greek leh Hebrews abulpi ahihi. Greek leh Hebrews kisin kim zolo ahihman-in anaaipen Mikaangpau mah-tawh enkaak-a gelhding, gending leh zatding akisam ahihi.\nGentehna-in, glory-glorious kammal-pen vaangliatna- avaanglian (avaanglian tokhomluun ~ the glorious throne) cihbang-in akizanghthei, Zomi ahzong kammal picing mahmah hi-a, ahizong-in mun khatkhat-ah, “minthanna” ci-in hong kizat gawpgawp ciang-in Zopau/Zolaai a-it khangthakte’ ading-in lampi kicianlo akihilh-tawh hong kisuun-hi. “Minthanna”-pen eizong kammal picing khat-in I’ neih mahbang-in Mikaang ahzong kammal picing khat hi-a, “minthang – minthanna (famous – fame)” ahihi.\n“Power” ahzong “thahaatna” -tawh kinaaipen-a, ahizong “Vaangliatna” akizatna om-in, “aana” kizatna hong-om ciang-in khangthakte’ ading-in lung-ap huai simsim-hi. Power-pen ‘vaangliatna’ hilo-in, thahaatna (septheihna, hihzawhna, thuneihkhumna, nuaisiahzawhna tha) ahihi. Hih-tawh unau kammalte-pen thuneihna ~ authority, thuneimi/te ~ authority/ies, thatang ~ strength, haat/khauh ~ strong cihbangteng ahihi.\nKawlgam lamkaai-a Zomite-in sila lungsim khialah-in Kawlpau toptawm aki thaangzat man-in I’ minam paukam damdam-in thaneem(weak)-in, zawm/bah (weary)-hi. Pasian’ thugenna ngialbang-ah Kawlpau toptawm leh Mikaangpau toptawm tampipi zanghleh mite-in athupisim tuam khaakleh cihbang phial-in Zopau kammal kician nangawn suahzo nawnlo-in, laaigual piicing nangawn Zolaai-tawh kibawlsiam nawnlo-hi (Phawkpakding-ah, Kawlte’ lak-ah akum-a Pasian’ thugen mite’ ading-in ahihleh ahidingmah ahihi).\nNisimzat paukamte-ah adiak-in Kawlpau toptawm ci-a, Kawlpau kammal-lian akila ahilo, Kawlpau kammal Zomi-ah tangkaap khiatna (direct translation) tampi kimawk zat-hi. Lahpakding-in, ‘ong-nauh-pyey = khuak taai’ cbt. Hihbangte-pen khuak manlaang, aciim setset, anavaak setset genna hi-a, khuak-haat, khuakciim cih-tawh akilawm ahihi. Gentehna khatbek hi-a, hihbangte kitamzat mahmah-hi. Mikaangpau-tawh ahihleh naakpi-in kinahvawhlo I-hih man-in Mikaangpau tangkaap khiatna tampi kizangh zolo-hi.\nTangkaap khiatna ahilo, akammal ngiat-a toptawm-pen tamlua-a, ei’ pau-ah a-omlo akisa tampi om-hi. Tua kammalte Kawlpau atampen hi-a, tuateh Mikaang, tuateh Mivom/Vaaipau cihte ahihi. Lpd: yu-pa-yong, vision cihte Zopau-in a-omlo kisa ta-hi. Aana/aana-shin/aana-pain, si-maan-keing, plan/planning, a’na (kisuang/kisuanlahhuai), si-pua-yey, nai-ngan-yey, luu-hmuh-yey, social, politics, kyian-ma-yey, sey-khaan, clinic, saya-won, doctor, saya, sir, gong-thuu, distinction, baataa, teih-pan, science, khaan-yu-chat, opinion, khaansa, feel, lawlawsee, ya-yey, praise and worship, praise the Lord/praise be the Lord, Hallelujah, version, yin-kyi-hmuh, pe-nyia-yey, haata, set-twey, contact, a-set-a-twey, alaan, flag, ta-ma-dah, president, won-gyi-choh, prime minister, minister, mission, missionary, ain-ya, unit, a-kwint, leave, naa-yiet, day-off, ta-won, duty, ta-won-kyi, a-ey, soft-drink, wine, gong-yu, nga-li, sala, gari, election, ywi-kauh-pwey, cihte-a kipan kammal tamlua aki toptawm man-in tua kammalte khangthakte-in Zopau-ah a-omlo sakha uhhi. Kyat-ta-yey ma-shih laih-da (akvun omkei saam-ei) cihbangpeuh hongtun mawkmawk ciang-in I’ pau manphatna leh I’ pau neihna akhiatna om nawnlo cihna ahihi.\nToptawm kammal zatding kipaksak lualiang sungpan-in Zomi khenkhatte-in minam itna mahtawh tua kammalte mudah vilvel-in, hua mahmah-a, pawlkhat-in ahihleh zatkaalding ngaaklah liang-in zattheih nading azawi bawlbawl zawzeen uhhi.\nHih-tawh kisai-ah, kei mimal’ muhlehsaanna leh zatzia-pen conservative mahmah hong kisa-kha zong-in a liberal mahmah-in ka’ kiseh-hi. Toptawm kammal zatzia-a liberalism cih ciang-in toptawm kammalte paksak-a zatna hilo zaw-in, ahihtheih laaiteng Zomi paukam-tawh gending gelhding, I-thugen angai mite ataangpi-in atheihkim veve nading-a toptawm kammal-tawh tuahkawm-a, thuahkhawm siamding ahihi.\nTua ahihman-in kei’ muhlehsaanna-ah, Zomi paukam-tawh akitel mahmahlel, akitaangzat kammalte apauding I-hihleh toptawm kammal zatsese kuullo-hi. “Kei’ khaan-yu-chat ah/ kei’ opinion-ah” I-cih laulau sang-in, “kei’ muhlehsaanna/uplehsaanna-ah” cilehang kitel mahmah-hi. Hihbang-a akitel mahmah, akitaangzat mahmah Zomi paukam hoih tampite kinelhsiah toto ahihman-in kisin thakding naakpi-in I-ki haanthawn nuam-hi.\nToptawm kammalte zatding lawplua saisai lo-in, naupang bang-a namdangpau-peuh pii-muh, pii-et loplop tuanlohding athupiit mahbang-in, Zopau zatsiam naailo-a toptawm kammal azangh mite-zong neumuh tuanlo-in, zahpih gawppah tuanlohding, theihsiam pihding-zong athupi seemmah ahihi. “Na’ laaigelh fair keilua” nong’ cihteh ka’ telsiam mahbang-in, “na’ laaigelh thutaang keilua” nong’ cihzong ka’ telsiamding ka’ mawhpuak ahihi. “Lungdam hang-ei, Praise the Lord” nong’cih ciang-in ka’ telsiam mahbang-in,”Lungdam hang-ei, Topa kiphat tahen” nong’cih lehzong ka’ telsiamding ka’ mawhpuak ahihi.\nCollege kahciil lam-in, lawmlehgual’ kampau ngaisung-in, Kawlpau nengneng leh Mikaangpau nengneng hel zeuhzeuh theihding thupi-in ka’ sehkha-a, ahizong-in minam lungsim leh minam veina hongkhan ciang-in anaak thupiit lua hetlo ahihlam ka’ phawk-hi. Namdang paukam siamding naakpi-in athupi hi-a, eima’ pianpih paukam (mother language/tongue) thei-a zatsiamding athupi zawthamtham ahihlam ka’ phawk-hi.\nZomi sung-a muhlehsaanna akitukalhte’ lak-ah lamdang ka’ sakkhat: Zogam-a piang, Zogam-a khang mi khat-in Mikaang ahihkeh Kawl lak-ah akhang Zomite’ tate-in Zopau piicing azat siamloh-pen mawhsak napi-in amahmah-in Zopau zatsiam lo-in toptawm kammalte siamlopipi-in zangh cihkhawng a-ompen lamdang ka’ sa-hi. Zogam-a akhanglian ka’ hihna ziak-in namdang lak-a akhang mipihte’ tung-ah bang limpha hawmsawn theiding? Tampi omhi, pulehpa’ ngeina, Zopau, pulehpa’ kiniamkhiatna, paunaak, sungh leh pu thute, tu leh maak thute, behlehphung thu-a kipan hopsawn theihding tampi om-hi. Hihte Zogam-a khanglian khat-in atheihding theihtelsa (understood) hi-a, atheih keileh asin saisai hamtangding ahihi, banghanghiam cihleh I’ gam I’ lei asiikkha ngeilo, akibual ngeilo mipihte’ ading-in Zogam-a I’ khanna-in bangmah kilamdang saklo-in kibanglel mawk lehang hehpihhuai luading hihang.\nToptawm kammal-pen athupi leh athuukpi genna kammalte I-phuakciang ahihkeileh I-toptawm ciang-in saansiam theihding naakpi-in thupi-hi. Leitung-ah akhangkhin gamliante enlehang adiak-in Mikaang (English)-in leitung a-uk cihtheih himai-a, amau’ kammalte mahmah-ah Latin, Greek, Spanish, German, French, Italian cihte pan-a kammal thuukpite amau’a bang-in zanghsuk, kammalletbu (dictionary) sung-ah guangsuk, zatsiam ziaulel uhhi. Lpd: -logy kammalpite bangpen ataangpi Latin, French, German leh Greek akithuah hi liipliap lel-a, Mikaang kammal-mah suah vevelel uhhi. -logy kihello-zong tampitak amau’a bang-in bawl-in zangh lel-hi, lpd, trauma (Greek: traumata ~ liam, liamsuah, liamsak), cbt.\nTua hi-a, akhual atual-a Zomite-in ahoih paukam zatsiam-in, namdang paukamte, namdanglaaite thupibawl thei-in, tua tungvuum-ah, I’ pau, ngeina, daan tuamtuamte theihding athupipen-a I-koih ciatding, tua hileh akhual atual mah-ah ngaihzia I-siam mahbang-in genzia-zong I-siam ding-a, mipihte akuamapeuh’ hihna ahibang-in kisaangsiam kim theiding hihang! Zomi Pasian’ Thupha! Zokhai\nPrevious: Zu leh Zomi\nNext: 914 Zomi leh Kumpi theihpihna\nLamzikpi kannadingmun tawnkhalo ahih manin papi khat mawtaw in taihlum ~ ZD\nMalaysia, Shah Alam aom Condo inndawl 10 na panin numei khat kia in si\nZomite Laisim Hun Ta! ~ Pau Khan Kap\nKhangno khat a khuasuak nading ~ GS Pau\nLaibu pulakna: ZOMI IN DIASPORA (A Kithehthang Zomite) ~ Hau Za Cin


timestamp: atn

url: =Kimat kihen "Operasi" hunsung ah bangcih kikepding\nTulaitak Malyasia gamsung ah kimat kihenvai "Operasi" cihbekbek ki lunghimawh mahmah hi. Akicing pen leh ahipah linlian cihnabel hisamlo in, ahi zongin hih hunsung ah bangci bangin kikemding cih mipi theihding in akilawm thutawm hong hawmsawn nuam ung. Kumpi theihpihna om hetlo ngiat leh phalna omlo in Malaysia gamsung ah gamdangmi tamlua mahmah ahih manin hihte amannuam masa hizaw hi. Tuate lakah ih kihelkhak lohnading in ei koici omleng lungkham omlo pending hiam?\n1) Ahih theihleh innzang pan mawkvak khiatkhiat lohding hoihpen hi.\n2) Hih Operasi vai hongki patcil sungteng ahih theihleh nasep tawmvei khawlthei lehang hoihpen dinghi.\n3) UN Card neihang ci'n thunei tetawh naki tuahleh kammalhoih tawh galtaimi nahihna awnem taktawh thuumin kigen in.\n4) UN Card tawh Malaysia gamsung ah suaktatak leh utbang in ki omthei nailo hi.\n5) UN Card tunga Photo kitello, Laimal kitello, Card kitan leh kumbeisa Expire cihte tawiloding\n6) UN Card neite innzang pan thunei te'n hongsit ciangin a ziakhat omzawdeuh a, ki suakta hi. Nasepna munkhawng ah ahihleh hong kaisuakthei uhhi.\n7) Kipawlna Card bek atawilai te adingin utloh penin mat ihtuah zenzen leh lauluat pahding hilozaw in, na kipawlna zumte khat teitei ah ahunlap in thu zasakpah in.\n8) Kipawlna Card bek tawilai in naki matleh ahithei thumah hi. Nang ading in UN na ngahtheih nading lampi hong kihong cihding hizaw hi. Ahang in Zomi te phadiak pen galtai dinmun ih hihna Malaysia kumpithunei te'n hong naktelkhia mahmahta hi.\n9) Amau gamciat puakkik pahding cihpen Zomi tetawh kisai lualo hi. Galtai nahihna naki gentheihding hong thupi dinghi. Ciahding nagen kei a, na utkei nakleh UN te honglak mateng Camp ah ngakding himai phot hi.\n10) Thuneite tawh naki tuahleh UN Card neilel ing ci a, aki phasak te pello kiman hiphadiak hi.\n11) UN Card neisa ei Zomi te atam simpian in kipawlna te leh makai te thupisim nawnlo leh kisam asalo ki ommawk hi. Thupaizia kantel in theitaktak lehang ih kipawlna ih makai te mahtawh mapang khawm a, ih minam sungah ihki sapna te ih sepkhop theihding tammahmah hi.\nDeihlohpen in kimat kihen natuahkhak zenzenleh ahunlap in hong zasakpah in. Nakimat phetin Phone tawh hong zasakpah lecin hoihpen hi.\nThaa Mung/ZAM iNFO


url: =13. MUHKHOLHNA (Khen III Na) – FGA Tulsa\nMarch 24, 2019 Comments Off on 13. MUHKHOLHNA (Khen III Na) Burmese, Uncategorized, Zokam FGAIM\nHenry Ford in, “Mittawte sang a mi hehpihhuaizawte pen mit hoih napi a muhkholhna (vision) a nei lote hi” a cih pen maan mahmah hi. Lawhcinna pen bangbang hi leh, mi lawhcingte pen muhkholhna/geelkholhna saupi a nei mi hi hamtang uh hi. Na mukhia thakte, politics, science, leh eco- nomics lama mi lawhcingte pen mailam saupi a mukhol siamte ahi uh hi.\nI gensawm tak pen Mikang pau a ‘vision’ kici pen ahi hi. Tua pen ‘muhkholhna’ ciin kikoih ziau hi. Lai Siangtho sungah Kha tawh kipawlna hanga mai lam hun pai ding a mukhol kamsang tampi kimu hi. Tua lam i gen kei ding a, mailama hong tung ding nate lungsim mit tawh a muciante gen i sawm ding hi.\nMuhkholhna a nei lote in tuni a i batphak nate ciang bek kingaihsun hi. Tuni a i muhkhakte pen midangte piansak hi a, tuate tawh muhkholhna nei lote kibuai mahmah lel hi. Tua manin, tuni a i gentheihna pen i muhkholhna a hoihloh man hi leltak hi. Mailama hong tung ding pen kuama’n a taktakin uk nai lo uh ahih manin ‘vaihawmpa’ hih haksa lo a, hong pai kik ding mailam hun a theikhol mite adingin tuni a hong tung pen uk haksa lo hi.\nKatherine Logan in, “Muhkholhna pen pawlkhat in guahzu ding bangin ngaihsun uh a, mopawi thupi taka kihel dinga cialna banga ngaihsut ding ahi hi” ci hi. Tua muhkholhna a thupina leh a kisapna pawlkhat en dih ni :\nNasep hong thalawpsak hi\nMuhkholhna in i sungtawnga hatna hong zangkhiasak a, i zatsiam naak leh i sunglam pan hatna leh cihtheihna (potentials) pen hong lian semsem hi. Mi tampite lawhcinna pen loterry ticket mat bang lel a kaamphatna tawh, upmawhlohpi a hong tung bang ahi hi. Ahih hangin, muhkholhna a nei hoihte in ahih leh, pilvang takin ngaihsun bek hi loin, a geelna bang ua hong tun ciang lungdam dan ding a kilawm ciang thei uh a, a nuntakna uh kho/kip mahmah hi.\nTennis history a minthang penpente laka khat leh thaman thupi a ngah tampen Roger Federer\nin, tupna leh muhkholhna kician tak nei a, tua a muhkholhna in thaman a ngah dinglam theiciansakin, a ngah hun ciangin mite lungsim nasak het lo dinga lungdam siamsakin, a hatloh hun ciangin zong a thuak mahmah bangin om se lo hi. Nuntakna kip le kho nei ahih manin a kimawl et nuam mahmah hi.\nNasep manpha sak hi\nBangbang i sem zongin, a tawp nading i muhcian leh sep nuam mahmah a, kimazang hi. Kumpi nasem tampi pen pute in “Sem in” a cih bek sem uh a, a tawp ding dan, a manphatna, a lawhcinna leh a lawhsap theihdan ngaihsut siam nading lam lamlak lo uh ahih manin a nasep uh ciamtak gawpin, lawp tak a nasep ding sangin khasum bek lametna lungsim nei uh hi.\nMuhkholhna tawh kizui-in maban om a, maban in a zo dingin hong hanthawn-in, nasep ding dan a vaihawm taktak pen muhkholhna ahi hi. Hih thu a thei lote in a leitung nuntak sung uh cimtak takin zangin, nuntakna hang nei lo hi-in kithei liang uh hi. Muhkholhna tawh a tawp nading, a lawhcin theih ding dan a theite in a nasep uh manpha sakna leh lawpna nei uh hi.\nHong tung ding a vaihawm hi Khuaphat laiin damdamin i gamta uh a, guahpi hong zu vatin, buai cihtakin i buai gawp uh hi. Khuahun hoih laia a kigingkhol mite pen mipil ahi uh hi. Guah pen a zuk hun ding lian i theihloh hangin, zu kik ding hi, cih kithei a, tua manin kiginkholh pen pilhuai mahmah hi. Guah banga peel lo-a hong tung ding i theihciansa bangzah hiam om hi. Muhkholhna hoih nei dingin i kihanthot lai-in, nakpi taka nasep ding lam a gen i hi tuan kei hi. Hong tung ding hun ngaihsutkholna tawh nasep bulpat a, tua bang nuntakzia neih theih ahihna thu a gen i hizaw hi.\nMuhkholhna meetna pen thu thak hi lo hi. Paunak 29:18 ah, “Pasian lamlahna (Kamsangte thu) a kizuihlohna gamah gamsung mite pheengtat gawp uh hi…” ciin na gelh khin hi. I minam lungsim kip lo tak kua piansak hiam? Kigawmkhop kisam sa mahmah napi-a a dawn i tun zawhlohna bang hang hiam? Pawlpi makaite kilem theihlohna bang hang? A dawnna tom cik pen, ‘Muhkholhna kician i neihloh man leh, a lampi tot ding i theihcianloh man’ hi kha ding hi.\nZoplai ding: 14. MUHKHOLHNA A NAWNGKAISAKTE


url: =Covid-19 tungtang theihding ~ The Hills Education :: ZOMI DAILY\nposted on 27 March 2020 at 8:07 am Lomkholna: Health, News\nDotna: Coronavirus i cih bang hiam? – Dawnna: Mitmuhzawhloh lungno namte sungpan mihingte le ganhingte natna hong piangsak thei lungno hi. Tua lungno in nattun, khuasik, tuapbawk in huihkhamlo natna lian a hi Middle East Respiratory Syndrome (MERS) le Severe Acute Respiratory Syndrome (SARS) te piangsak thei hi. Tunaidiak muhkhiatna ah COVID-19 kici natna hong piangsak hi.\nDotna: COVID-19 i cihin bang hiam?\nDawnna: Tunaidiak a lungno thak i piansak natna a hihi. Sengam Wuhan panin December kha, 2019 in aki latkhiat masiah hih natna le a lungno ki theikhalo hi.\nDotna: COVID-19 natna pumpi tungah bangdaan in kihil hiam?\nDawnna: A tamzaw ah cisa, tawl (husam), le dangthak bukkhut cih dan tawh hong kihil hi. Pawlkhatte tungah pumpi ci le sa thakna, ci golhna, nakbinna, naptuina, awmciakna, sungpaina cihte tawh kihil hi. Natna hong kihil tuungin nasia pah lo napi’n suuk semsem hi. Mi pawlkhat in lungno a ngahuh hangun natna in veilo-a bangmah cilo zong om hi. Za ah sawmngiat (80%) bang kibawl kullo in damsianglel uh hi. COVID-19 natna a ngah mi 6 ah 1 kiim bekin nasiatak damlohna le huihdik haksatna thuak uhhi.\nDotna: COVID-19 natna koici bangin kilawhthei hiam?\nDawnna: Natna nei mikhat in a neilo mi khat lawhthei hi. Natna nei khat i a cilthem a naptuithem pan nangawn kilawhthei hi. Tua a ciltui naptuite van le nate tungah kai in, tua van le na a lawngka mikhatin a mit, a kam, le a nakte a sawkkhak napan kilawhthei hi. Natnanei khat i tungpan hong lengkhia ciltui le naptuino te dikkhakna pan zong kilawhthei hi. Tua ahihmanin natna neite tawh pi 3 (3 feet) bang kigamlatna ah om in (Behlap: Natna neite ki langpahlo ahihmanin mikhat peuhpeuh tawh pi 3 bang kigamlatna ah om in).\nDotna: Natna ngahloh nading bangci’n kidal ding?\nDawnna: Leitungbup Cidamna Kipawlna (WHO) i website pan thu pulakte, gamkumpi le gamke thuneite i thugente kinbawl in. Gamkhempeuh le muntuamtuam a thuneite in hih natna dal nadingin semciat uh hi. Thuthak na theihna dingin thuneite i thugente ngai in.\n#Hih a nuai a thute zuihna tawh natna ngahloh nadingin kidalthei hiteh.\n* Satpiangtui ahkl handgel kici khupsawpna tui tawh na khutte siangtakin sawp pahpah in.\n* A bukkhuh ahkl hetchiai mi tawh a tawmpen pi 3 kihal in om in! (Behlap: kua hong khuh ding, hong hetchiai ding ki theilo ahihmanin a kuamaciat tawh pi 3 kiim kihal in din, tut le pau ding thupi hi.)\n* Na mit, na nak le nakamte sawkkei in! (Behlap: khut siangtholo pi-in muantheih, nektheih nate na kamsungah guang kei in!)\n* Nakim le pam a mite zong huihsiangtho hoihtak a ngahtheih nangin ngaihsutsak in! Na khut ahkl na hetchiai ciangin na kam le na nak pen tissue tawh ahkl na keukawi tawh hoihtakin hucip in! Na kam le na nak nulna tissue le puansiate ninbung sungah hoihtakin paaipah in!\n* Na ci a nopkeileh innah om in! Cisa, bukkhuh le huihdik haksa cihdan naneihleh zato ah kilakpah in.\n* Natna tawh kisai thuneite i a nunungpen thugente theihsawm in! A hihtheih nakleh khuazinna (milak paina) peel in! A diakdiak in kumhaam, natnagil, lungtang natna, tuapnatna cihte a neimi nahihleh mihon lak paina peel in!\nDotna: Natgual dona zatangte (antibiotics) in COVID-19 natna a damsak zo hiam?\nDawnna: Damsak zolo hi! Natgual dona zatangte pen bacterial lungno pan hongpiang natna te dona dingin a hoih hangin COVID-19 pen virus lungno pan hongpiang ahihmanin do zolo hi (Behlap: Bacterial lungno le Virus lungno kibanglo a, bacterial lungno namtampi a om mahbangin virus lungno zong namtampi om hi)\nDotna: COVID-19 do nadingin zatui zaha a om hiam?\nDawnna: Tuciangciang COVID-19 a dozo zatui zaha omnailo hi. Tu ciangciang, natna neite a kipia zatui zaha tepen a natna i hongpiansak damlohna te a noptuam nading natdawnna ciangbek kipiathei hi.\nDotna: Lungno i ngahzawh COVID-19 natna hongsuah nading bangtan sawt hiam?\nDawnna: Lungno i ngahzawh COVID-19 natna hong piannading ni 1-14 kikal sawt in ki ummawh hi. A tamzaw ni 5 sungin natna hong kihil hi.\nDotna: Van le nate tungah lungno a tutleh a lungno bangtan nungtazo hiam?\nDawnna: A lungno pen vante le nazat tuamtuam te tungah bang hunciang nungtazo hiam cihpen kitelcian nailo hi. Tumasiah mipilte kantelna ah a lungno pen a nai panin ni tampi dong hinglai thei hi.\nSpecial Thanks: Siamah Hau Lun (Etdiksak)\nNote: Hih Dotna le Dawnna kibawl ni 9 March 2020 hi. A nungsang puahphatna om leh hih a nuai a “Source” pan ki en beh thei hi. Source: WHO\nPrevious: Coronavirus kipat khiatna Wuhan kihong ta ding\nNext: Covid-19 Update VII: White House pan theihhuai pawlkhat (March 26)


url: =Lungsim an :: ZOMI DAILY\nposted on 23 June 2018 at 4:27 pm Lomkholna: News, Siamsin\nNikhat tawmvei sung na a sem pumpi a’ding tawlngakna kisam a hileh nai 24 sung na a sem lungsim a’dingin tawlngakna kisam zaw ding hi.\nMitampi te in lungsim in tawlngakna a kisaplamngaihsut in neikhalo thei uh hi. Lungsim tawlngakna pen pumpi tawldam nading, pumpi cidamna ding, lungsim cidam nading, lungsim nosuah nadingin thupi mahmah hi.\nLungsim tawlngak nadingin gamdaina mun thupi hi. Gamdaina mun ah daitak in om ding hi. Tutna (kalathai) tungah tu ding hi. Na khut te a nuai lam ah khia suk ding hi. Tua a hihkei leh suakta tak in lumsuk ding hi. Phei (khe) ki paitheh in zongh ki tu thei hi.\nKhut te phei tungah koih ding aa khuk san leh kiu san ki tuak sak ding hi. Khutpi leh mezom ki tuahsak ding hi. Tuadan in suaktak tak in omna la masa ding hi.\nTua khitciangin mitsi ding hi. Gilpi sung a dimdongin huih damtak in dik ding hi. Gilpi sungah second 3 bang koihphot ding hi. Tuaciangin damtak in nakpan in pusuaksak ding hi. Tuabang 10 vei bang hihmasa ding hi.\nTua kawmkawm in na mitkha sungah thuhoih koih ding hi. Na lungsim thungaihsutna khahzau lo ding hi. Na deih leh na lunggulh nate tungbek ah na lungsim om sak in.\nNa huih dik kawm in na guhletang sungah tawldamna, thathak, nosuahna te hong lut bangin ngaihsun in. Na sungpan in tawlna, buaina, lungkhamna te a pusuak siat bangin na mitkha ah bawl in.\nNa nuntakna sungah hong piangleh na ut te ngaihsun in. Hong piangtaktak bangin lungdam in.\nTuabangin hihleh cin na khepi dawmdongah tawldamna hong lutlam na theipah lel ding hi. Na lungsim na pumpi hong nosuah pah ding hi.\nTua pen lungsim tawldam nadingin a hoihpen khat a hihi. Tuapen sawtpi sung sep a kul hilo aa nikhat in minute 6-15 sung (na hunngahdan) hileh kicing hi.\nPumpi tawlngakna huntomna na neihsungin hibangin sempak in. Huihdikna leh lungsim kepcingna a thupi pen a hihi. Na pumpi a tawlmahmah ciang, nasep tamlua in na lungsim in bangmah a kiplet theihloh ciangin hih sepzia bawlpak in.\nMinute 15 sung bekbek kiciantak in semthei lecin tuapen zankhat ihmutna tawh kikim hi ci in mipil te in ngen hi.\nSinpah theih hi. Hihlaiat pa in hong khemlo hi.\nMite lak ah na lawmte mintawh ciamnuih bawl kei in. A melpianzia khat peuhpeuh tawh ciamnuih niloh kei in.\nA tuntomna, a tunsauna te ciamnuihsan kei in. A nu le a pa mintawh ciamnuih kei in. A awsuah tawh ciamnuih bawl kei in.\nA pilna a haina tawhzongh ciamnuih kei in. Mite lak ah ciamnuih na bawllai tak hong nuihsankha mah ding hi.\nNa muhna ah nui mahding aa na muhlohna a lungsimsungah na kapsim thei hi. Tuapen lawm hihna pen hong susia galkhat tawh kibang thei hi.\nSumbawlna dingin sum kisam hi. Pil sin nadingin sum kisam hi. Pilna leh hauhna te zahmah in a thupi lawm ngah nadingin sum kisamlo leuleu hi.\nLawm ngah nadingin kammal leh maipuak thupi hi. Na maitai inla na kam hoihtak zanghsiam lecin lawmhoih tampi na ngah thei hi. Lawmhoih tam na neih semsem leh na gamgi a zaizawsemsem hipah hi. Siamsin Library\nPrevious: Video: Zukham numeikhat in akhe ekbuk sungah awkcipsak\nNext: Malaysia gamsung ansai te ah gammi tebek anhuanding in kizatsawm


url: =Bukna hoih ~ Tdkhen :: ZOMI DAILY\nposted on 7 April 2020 at 10:47 am Lomkholna: News, Tdkhen\n1. Et et ding na ut keileh mite’ lakah om zaw in; a om tuamte ki en en hi. = Mite’ lak-a om’na in mi batna ahi hi.\n2. Na lung a kham’leh mite’ lakah om in; a malin om leng lungzuan sang sawnsawn hi. = Holimna ah lungkhamna in mun ngah lo hi.\n3. Thupha na ngah nopleh mihon lakah om in; a mal-a omte keu baih hi. = A hon omna munah an kitah hi.\n4. Makai na suah nopleh mihon lakah om in; a mal-a om’na ah mimal lungsim bek a om hi. = Makaite in mipi lak nuam a sa mi ahi ding hi.\n5. Na mailam na khualnopleh tangtat kei in; a maldinte in kinanpih ding nei lo hi. = Mipi lakah lawmhoih a om hi.\n6. Na guallelhleh kihepbawl’ kei in; a kidaaithah mi kinopneh hi. = Mipi lakah lungmuanna om hi.\n7. Na khasiatleh a kawcik lam a zuanzuan na hi hi. Na cillum tawh valh taitai in; galte dongin a takhop thei huang zaipi na nei ding hi. = Khasiatnate um’cipna in nin honpi muat sak a, a tungah singno suanna tawh kibang hi.\n8. Na heh a suahleh sehtaak lam a zuanzuan na hi hi. Thuak keikai lecin a lipi in hong huup kik lel ding hi. = Mite’ hong hehsakna kitheihmawhbawlna in minthanna leh pahtawina hong pia hi.\n9. Na ngah nading mun khatah hamsia kisa-in na lungngaingai hiam; thu hoihlo hon in mun hong la kha ding hi. Tuate nialin nang na kimangngilhbawl’leh na ngah sunte khaici hong suak ding hi.\n= Hamsia kituhna munah hamphatna a om hi.\n10. Na lung a kim thei kei hiam; tua in nang hong nene ding hi. Lungkim nading zong in; tua in nang hong vaak kik ding hi. = Eimah kipi’ngaihsutloh lelna ah lungkimna a om hi.\n11. Na minsiatleh kidaaithah kei in; a tuam-omte kilang tektek hi. = Mipi bek in hong liah zo ding hi.\n12. Na minthan nopleh tuam-om’ kei in; mimal-a om a minthang om ngei lo hi. = Mipi lakah mithanna om hi.\n13. Na buk nopleh taikhia kei in; a taikhiate kilang semsem hi. = Mipi lak mah bukna hoih pen hi.\n14. Na khialhleh a khiallo bangin om lel in; tatdan namkhatin ngaihsun in. = Mipite in a hiding mah sa ding hi.\n15. Langpanna na thuakleh langbawl’ kei zaw in; pawlbawlna in bukna hoih khat ahi hi. = Galte itna zong ahi hi.\n16. Minphatna na ngahleh ki-angtang sak lua lei in; ki-angtansakna in mimal lungsim ahi hi. = Mipi lak bekah pahtawina a om hi.\n17. Nau leh ta na hauhleh na kha a muang ding hi; ahi zongin mipi behlap bek na hi hi. = Mipi behlapna in Pasian’ nasepna ahi hi.\n18. Nau leh ta na neih keileh nathupi na sem thei ding hi; tagah tampite’ nu leh pa na hithei hi. = Pasian tawh ma na pang khawm ding hi.\n19. Thu umlo na lawm sangin na zawn zawkleh thanem kei in; a ma’ hamphatna tua teng bek mah hiding hi. = Eite in Van Thak leh Lei Thak i ngak hi.\n20. Lametbei pi-in na om ngei hiam; na lamet a bat keileh na tha a neemneem ding hi; na tha neemleh a omsa na thahatnate a kiamkiam ding hi; na tha kiamkiamleh na lungsim a neu tektek ding hi; na lungsim neu tektekleh lametbei-in na om ding hi; lametbeina in khuamial sungah hong hawlhawl ding hi; khuamial sung lutna in manthanna gam ahi hi; manthanna gamah ei leh ei hong kisuun lum sak nuam hi; hong kisuun lum sak bang pen hiam; lamet tak’lopite i lamet khak hang ahi hi; lamet kikna a om thei ding hiam; lamet dingpa lametna ah lamet kikna om thei hi; tua in kua ahi hiam; eite’ deih khempeuh a piangsakpa ahi hi; tua mah ee kua; Hongit hong deihsak ngiat Pasian ahi hi!!!\n(Ih lungsim a batloh ciang peuh, i khasiat ciang peuh, i minsiat ciang peuh, i manawh ding i maingaploh ciang peuh, hun haksa tuamtuamte hangin i lung a kiat ciangin i nuntakna tawh tuate kitehkak kha pahpah thei hi. I nuntakna a khekkhia zo ding vai haksa leh na lian khat beekbeek, nuai simlei leh tung thangvanah om mahmah lo hi. Kisikna teng panin a lian pen, a kibawl kik thei nawnlo khutkhialhna tawh, a hehpihhuai i nuntakna, lunglel kawlkil ah i sawnkhia thei mawkmawk hi).\nInn leh lo ka neihloh hangin leitungin a teh zawhloh a manpha penpen ka zi ka tate tawh ka innsapna sungah hau ka kisa mahmah hi!\nTa ka neihloh hangin leitung khempeuh sangin a manpha zaw zi ka nei hi!\nKei bek ka hih hangin innkuan khat a ompihpa mah in kei zong hong ompih hi!\nDamlo, kumzawnin laikhun tungah silhpuan bangin ka kisia zongin, hongit ka Pa’ mel ka en thei a, ka hopih thei hi!\nKhut leh khe nei lo-in, bilngong mittaw ka hi zongin, a bawl’sa leitungah kei ka zalzal thei lai hi!\nMite in hih leitung tawh kilawm hong sa nawn kei zongin, ka Pa taktak in kilawm hong sa lai tadih hi.\nLeitungah ka lamet ding khat beek om kei ka cih laitakin, hong piangsakpa in lametna hong neihsak lai hi-in ka um hi!\n“Ka lametna ama’ tung pan ahih manin dai takin Pasian bek ka ngak hi.” (Late 62:5) Tdkhen\nPrevious: Covid-19 leh Thumuhsiam nading pawlkhat ~ C. Thang Za Tuan\nNext: Online/ Media thupitna ~ Hau Mung\nUS gamsung khualzinna pawlkhat – 1\nChristian khatin gammakai sepding adeihlo Kawlte\nDinmun Itheih Kul Hi ~ Bob Tuangpi\nZomi leh Music ~ Paul Thangpi


url: =Uber leh Grab tuanlaitak bawlsiatna aomleh SOS Button mektheihding in kibawlding :: ZOMI DAILY\nposted on 9 June 2017 at 5:43 pm Lomkholna: Malaysia, News, Sawltak, World\n“E-hailing Operators” cihpen Uber, Grab, etc… te ahihi. Malaysia Land Public Transport Commission (SPAD) te’n agamsung ah akizang E-hailing Operators khempeuh ii azat App sungah SOS Button thuaksakding cih theStar pan kiza hi.\nSOS Button cihpen cimawh dongtuak in ihomkhak zenzenleh amanlang in huhnget ziautheih nadingin mekding ahihi. “SOS Message” pen “international code signal of extreme distress” kici a, cimawh dongtuah ciangin huhngetna, Distress Call zong cihtheih ahihi.\nNungsungteng adiakdiak in Uber Driver leh Passengers te kikal ah buaina tampi kinawhzak mahmah hi. Abeisa kal 2 sung bekbek in Uber tetawh buaina Report akibawl pen 3 veibang omkhin mawk hi.\nSPAD chief executive Mohd Azharuddin Mat Sah in agenkhiatna ah Senior Malaysian Uber Officials tetawh kaki mukhawm uh ci a, abeisa buaina te etkikna, kikupna kanei uh cihi. Mailam ah buaina aomloh nadingin Uber App sungah SOS Button pen amanlang in koihding kikum ci uh a, tua SOS Button akimek ciangin Malaysia Law Enforcement tetawh kizomziauding cih ahihi.\nTuabangdang SOS Button pen India gamsung ah akizang Uber App ahzong omkhin hi. Malaysia gamsung ah zatding Uber App ahzong SOS Button ki thuahsak dinga, ahi zongin ahun Deadline ciangtanna omlian nailo hi.\nUber bekthamlo, Grab te’nzong amauzat App sungah SOS Button akoih nadingin ki zasakkhin cihi.\nTuaban ah Malaysia gamsung aom e-hailing operators khempeuh in mawtawhawl Driver khempeuh ii Data pen SPAD te tungah tukhasung in piakding ki zasakkhin cihi.\nTuciangciang Malaysia gamsung aom e-hailing operators tepen amau ii Company ciatciat panin Driver te sitcianna anei uh ahihi. Ahi zongin mailam ah Driver’s Database pen Malaysia kumpi SPAD te tungah ki apsak ding a, abeisa in gitloh gamtatna Crime Case anei ngeihiam cihpen limtak in ki sitcian photding cihi.\ne-hailing drivers dingin koihhuaimaw, koihhuailo cihzong Psychometric Testing kibawlding a, amau ii “Personal operating styles” zong hoihtak ki sitcian dikdekding cihi.\nTuabangin Malaysia kumpi thukhun pen hoihtak azuilo Performance Standards azuilo tepen sum ki liausakding “Financial Penalties” ki piasakding cihi.\nRelated: Uber Driver khatin numeikhat nawngkaisak ahih manin aki satgawp laitak Video kizaihkha\nUber Company in GPS Tracking System neikhin, zangkhin uh a, Uber Taxi natuansim in napaina, natunna, nasawt hunding “Estimated time of travel” cihte pen na it, na innkuanpih tetawh ahunhun in ki Share sawn, ki zasaksawn theihi. ZD Sawltak #zomidaily\nPrevious: London khuasung ah migilo te khutlum pan sidek in akitai laitak pasal khatin Beer haikhat nataipih valval\nNext: Zogam khanlawhna pu minphatna: Rev. Dr. Pum Za Thang Tombing\nInterview with JK Kam


url: =Tulaai Leitung Thuthang Tuamtuam Updates Jan 23, 2014\nTulaai Leitung Thuthang Tuamtuam Updates Jan 23,2014\n· Kawlgam Democracy makaai leh NLD Makaai Daw Aung San Suu Kyi Jan 24,2014 ni in Nypidaw pan Vanleeng tawh Shan gam Taungyi khuapi tuding a Shan gam ah 2008 kawlgam thukhunpi gensiat kipan ding hi ci in NLD phualpi pan Jan23, 2014 ni in taangkokhia uhhi.HIh Khualzin na ah ninih sung sawtding ci uhhi.\n· Jan 23,2014 Pituh Hlutdaw thukikup amanciang Pituh Hlutdaw Speaker Tura U Swe Mann kiang ah 2015 kiteel khitciang Daw Aung San Suu Kyi President ongsuak leh bangnaci dia ci in gamsung gampua thukan te dotna abawl leh Lungdam tak in kamuakding a khut kileen in na kaseemkhawmding uh ci in dawng kik hi.\n· Mawbi khuapi sung a om Kawlgam gaalkaap Thaupi phualpi numbat 5010 pan Jan 21,2014 ni zan in thau leh atang pawlkhat mang ahihman in tuni dong in palik te azong in buai mahmah saan uhhi.\n· US gamte in gaaldo ahaatzawk nading leh gaalkaap mihingtha akhiapzawh nading in Set gaalkaap koihding asin laaitak hi ci in Gaalkaap Mang Robert Cone in Jan 23,2014 ni in genkhia hi. Tuaban ah 2019 man in gaalkaap 4,000-3,000 Awn 4 leh alang pan San 4 leh tulsawmnih ah khiamding a, Set gaalkaap kilim zatding ci in genkhia hi.\n· Egypt gam khuapi Cairo khuapi sung a om Palik zumpi maai ah Jan 23,2014 den mahmahlian in Nasia tak in Bomb puakkham a palik zum alangbei in meikhu in tuamcip ban ah thau gingziahziah ahihman in mibangzah si cih kithei naailo hi ci in state TV ah kilak hi. Mit a mute genna ah Nuclear hiphialding in lam ethuaizah in nasia hi ci uhhi.\n· Canada gam Quebec khua sung aom Piteek puteek te omna Innpi Jan 23,2014 ni in nasiatak in meikaang a mi 5 sipah in uhaamsa mi 31 naakliam ahihman in zato kipuak hi. Meiphelh te naseem in anaakbuai mahmah laaitak uh ahihi.\n· Barcelona tukpeeng Team President Sandro Rosell azapan Jan 23,2014 ni in khawl a, Vice President osep Maria Bartomeu in aza luahto hi. Akhawlna ahangpeen Brazil Maaitaai Neymar tawh kisai Spanish thukhenzumte thukhenna lungkim lo ci hi.\n· Kum 3 sung tualgaal piangsaka, mipi 100,000 nuntaakna abei ban ah Mipi 9.5 million inn le lo pan ahawlkhia Syria kumpi te leh Kumpi langpang te amasa peen langnih maitang kimu a kihotuahna Jan 24,2104 niciang Geneva ah kipan taktak tading hi.\n· Venezuela gamte in Ecuador gamte neihsa Ecuadorian Airline Tame te sum ticket zuakman $43million pianuamlo uh ahihman in Ecuador te in amau gampan Venezuela gam aleengding vanleeng te Jan 23,2014 ni pan khaktan uha, Khualzi mi 80 vanleeng tungpan tuakkhia sak uhhi.\n· South Sudan gam kupi te leh kumpi langpang Tapong te in nai 24 sung kilem nading akiho khit uhciang Jan 23,2014 ni in Ethiopia gam te khuapi Addis Ababa khuapi pan langnih kilemna suaikaai taktak ta uhhi. Hih langnih buai nahaang in gami 500,000 in inn le lo nusia taaikeek mang uhhi.\nKhialna te ngaihdam bawm ah maw Guai


url: =Singapore Changi Airport, Terminal 2 sungah meikang :: ZOMI DAILY\nposted on 16 May 2017 at 8:09 pm Lomkholna: News, Sawltak, Singapore, World\nSingapore Changi Airport sung aom Terminal 2 ah tuni nitaklam in meikang cih CNA pan kiza hi. Terminal 2 Departure Hall ah akang hi a, Fire Alarm tepen nitaklam 5:40pm hunin gingpuak ngeingai hi ci’n Changi Airport thunei te’n genkhia uhhi.\nChangi Airport Emergency Service Team tezong aphual ah amanlang, ahunlap in delhpah uhhi. Nitaklam 6:45pm hunciang in meikuang pen ki phelhsiang khinta a, meikatna ahangzong ki theikhin hi ci’n thunei te’n genkik leuleu uhhi.\nAhi zongin Airport Terminal 2 ah vanleng alengkhiading leh atuding te nawngkaina tampimah piangsakman veve hi. SCDF (Singapore Civil Defence Force) te genkhiatna ah meikuang pen Hosereel Jet kizang in ki sumit khinta cihi.\nChangi Airport thunei te’n agenkhiatna ah Airport Terminal 2 panin alengkhiading vanleng tepen tawlpikhat ziakaiding hi. Operation akizopkik theihding ciangin hongki zasakkik dinghi ci’n tangkona nei uhhi.\nTransport Operator SBS Transit te’nzong Airport meikatna hangin Bus Services 24, 27, 53 tepen Terminal 2 Bus Stop ah khawllo in taisuakding uhhi ci’n pulakna nei uhhi.\nVideo etnopleh: Fire @ Changi Airport Terminal 2 – 16 May 2017\nVanlengtual Terminal sungah meikhu alut ciangin asung aom mipi te ki hemkhiasak in, ki patau manmahmah cihi.\nTerminal sungah meikhu alut ciangin Passengers honkhat asungah ki lutsak ngamlo ahih manin, vanlengtual Tarmac kiphah tungah khetawh ki hemkhiasak uhhi.\nKum 27 aphakhin Sales Manager khatin agenna ah meikat laitak in apasal pen Kuala Lumpur zuanding in Changi Airport ah aomlaitak cihi. Terminal sungteng meikhu tawh kidim in Customs Counter ah lutdingzong kiphallo cihi.\nKum 31 aphakhin Business Development Manager khatin agenna ah Departure Gate ah ka om laitak in Passenger honkhat vanlengtaina Tarmac leitangtung ah khetawh ki paikhiatpih kamu cihi.\nRelated: Singapore gamsung MRT meileng Station gei ah Taxi khat meikang in puakkham\nAma omna pen meikatna lam hikhalo ahih manin, adendeuh ciangin Singapore Airline tawh ka lengkhiathei uh cihi. Ahi zongin adang vanleng pawlkhatpen alending hunin ki lengsaklo in ziakaicip cih kiza hi. Singapore gamsung ah meikang kinawh simtham hi. ZD Sawltak #zomidaily\nPrevious: Puchong Game saisung ah damiah taihin numei abuan te lakah khatpa kimankhin\nNext: Myanmar leh India gamgi aom Tamu khuasung ah Bomb 2 vei puakkham


url: =Octorber 6, 2018 | Myanmar ~ MUC\nOctorber 6, 2018 | Myanmar\nKawl gamah ulian tawh kitheihna kisam mahmah hi. Na sepna, nang kua mi cih siksan hi lo-in ulian khat na theih nak leh nasepna hong huh mahmah hi. Ahi zongin SDA makaite in uliante tawh kitheihna nei mah taleh phattuamna ngah lo uh hi. SDA pawlpi in 1972 kum a kipan Yangoon khuapi-ah sanginn nih nei a, tu-in sangnaupang 650 val bang omin, mun kicing nawn lo ahih manin sangkah nuamte kikahsak thei lo hi.\nSanginn thak khat lam nadingin pawlpi makaite in Yangoon khua sung uk makaite kiangah va hawh zel uh hi napi, kuamah in lamtheihna pia ngam lo hi. Makaite in amau hih theih zah ciangciang hanciam uh a, bang mah kilamdang lo hi.\nGeneral Conference in zong Yangoon ah sanginn a kisaplam thei uh a, Southern Asia Division tungtawnin huhn a kingen a, 2012 kum, quarter Nihna, Sabbath 13 sumpi tawh sanginn khat lam ding kigeel hi. Sanginn lam nading a sum ding om hi mah taleh, innlam theih nadingin kumpi tung pan phalna kingah thei lo hi. Kum 3 sung bang ngak kilamdanna om lo hi.\nPawlpi makaite a thak hong kiteel, amau zong thunei-te tawh kizopna nei om lo uh hi. Division president Saw Samuel in pawlpi makaite tawh kimu-in lungkia lo ding thapia-in sanginn kilam theih nading thugen khawm uh hi. Thungetna mah bulphuhin kumpi thunei-te kiangah khat vei va pai kik uh hi.\nKumpi zumah a va pai uhleh kongkhakah zum nasem numei khat in na hopih pah hi. Bang vai hiam, ci-in na kidong uh a, makaite in zong Yangoon Adventist Seminary sanginn khat lam ding phalna kisam ung, ci-in a pulaak uh ciangin, tua zum nasem numei in, kei zong tua-ah sangkah ngei ing. Tu-in zong ka tate kah uh hi. Kong huh theih bangin hong huh ning, ci-in kiho uh hi. Tua zawh a sawt lo-in sanginn lamtheih nading phalna kingahin, nasep kipan to thei pah hi.\nHih sanginn in that 6 hi-in, 2017 kumin Ted Wilson sanginn honna neihsak hi. Yangoon khua sungah mi 5000000 val bang om ahih manin Yangoon Adventist Sang in kimlepaam huzaap nei sanginn khat hi.\n2012 kum, quarter Nihna leitungbup Sabbath 13 sumpi tawh Yangoon Adventist Sanginnpi kilam hi. Tua hun lai sangsumkem sia Wesley Doe in zong lungdamna thu pulaak khin hi. Hih sanginnpi lamna sum beizah vekpi $ 1,300,000 hi. Sabbath School sumpi $ 300000 tawh kihuh hi. $ 425000 pen huhna tuamtuam pan le Myanmar Union Mission in pawlpi leitang, innmun a zuakna pan kingah sum hi. General Conference panin $ 400000 tawh kihuh hi. Division zumpi panin $ 200000, ADRA panin $ 50000 cih bangin kaikhawmin kilam hi.\nSangsiapi Saw Lay Wah in, hih sanginn in Yangoon khua sung aa dingin khuavak hi. Sanginn thak sungah sangnaupang 800 val bang ta zo ding hi. Tu laitakin sangnaupang 648 hi-in, sangnaupang 180 in SDA hi lo uh hi.\nHih sanginn honpawi-na ah Division president pa zong kihel-in, hih sanginn kilam theihna pen nalamdang taktak hi. Kumpi ulian meltheih i nei kei zongin na khempeuh a sem thei Pasian i nei hi, ci-in pulaak hi.\nEllen G. White in hih bangin gen hi: “Pasian in nasem ding na phal nak leh Amah in na hong sem ding hi. Amah muang in. Ama sungah upna nei-in, Amah i zon leh Topa in hong makaih ding hi. Pasian nasem na hih manin Amah in hong ompih tawntung hi.” 9T., 107.\nKawl gam mimal vekpi 52,414,000 val om hi. SDA member 30920 om a, gam mi 1695 ciangin SDA member mi khat cihna hi. Mun 233 ah SDA pawlpi om hi.


url: =A vanglian Tonu Maria ~ Rev. Fr. Damian Dal :: ZOMI DAILY\nposted on 15 June 2015 at 10:30 am Lomkholna: Article, Biakna, DamianDal\nJoachim leh Anna ii tanu, Jew numei khat ahi, Maria pen bang hangin “Vanglian Nu Maria” ih ci thei hiam cih thu Laisiangtho kammal te bulphuh in, tawmkha ih kumkhawm nuam hi.\nTopa Jesu banghangin “vanglian a, bangci bangin hih vangliatna le minthanna” ngah hiam, cihthu ihtel leh, bangci bangin, Jesu’ Nu Maria in “vanglian a, minthang hiam” cih thu ihtel theipan ding hi. Topa Jesu in Pasian tapa hi in, honpa leh gumpa ahih man in, avanglian, aminthang dingmah hi ci in, ol ngaihsut loh ding thupi hi. Banghanghiam cih leh Topa in, tua minthanna le vangliatna pen vantunpan in hongpuasuk hi lo hi cih pen, telding leh theihding athupi mahmah khat ahi hi. Hih thu teltakin, Laisiangtho sungah kigelhhi.\nPasian tapa: Vangliatna puanbangsuah\nPhilipian 2: 6-9….na ah, Paul in, “Topa Jesu in Pasian pianzia nei napi in,..amah le amah hongki niamkhiat tawma, mihingbangin hongsuak bek thamlo in, singlamteh tungah sihna hongthuakna tawh, sila lim ahong pua hi” ci hi. .Pasian ta ahih natawh aneih vangliat na, minthanna, gualzawhna khempeuh te puanbang suahkhia in, mihingin hongpai bek hi lo, mite khutnuai ah thahna nangawn hongthuak hi. Hih thu hangin, kuamah in Topa Jesu’ minthangna pen Pasian tapa ahih man hi, ci in ih ol lak ziau thei ngei kei hi.\nMisiangtho Paul in banggen hiam cih ih en lai ni:\nPhilipian 2: 9-11..na ah, “Tua thu hangin, Pasian in amah lamsangto a, minkhempeuh lakpan minlianpen apia hi. Vantung, leitung leinuai a om khempeuhte in, Jesu’ min vangliatna mai ah khukdin in, Jesu in Topa hi, ci in apahtawi na hangin, Pa Pasian’ min athangsak ding uh hi,” ci in tel takin honggen hi.\nMaria le Jesu Topa: Kiniamkhiatna hangin kilamsang\nTopa Jesu ii minthanna le vangliat na in, akiniamkhiat na tungah azungkiphut in, abul kinga hi. Hi thu le Maria bangkisai hiam ci in ih dongnuam kha ding hi. Maria in, ama minthanna pen innluahza a angah ahi kei hi. A tapa ahi, Topa nungzui in, atapa mahtawh akibangin, kiniam khiatna hangbek in, “Avanglian Tonu Maria,” aki ci thei ahi hi. Bangci bangin, tua minvangliatna le minthanna ngahhiam cih ih en ding hi.\nVantungmi Gabriel in naunapai dinghi. Na neihding tapa in zong, asangbel Pasian tapa ki ci ding hi ci in, aho pih lai tak in, Maria in, Pasian tapa keisungpan suak ding, nuamzenmah sing naci lo hi. Laukawm lingkawm in, bangci bangin piangtheimawk ding hiam ci in, kiniamkhiat na tawh nadong kik hi. Pasian in septheihloh neilo hi acih na aw azak tak ciangin, “keimah in Pasian sila nu ka hi hi. Na gen bangin kei tungah pianga hen,” ci in kiniamkhat na tawh anuntakna khempeuh na ap hi (Lk 1: 28-38).\nMaria: Vantung ka Pa deihna bang asem nu\nMatthew 12: 47-50..na sungah, mikhat in Topa Jesu kiangah na Nu le nasanggam te in, nang hong munuam in, apualam ah hongngak hi, ci in agen ciang in, vantunga ka Pa deihna banga agam ta mi in, kei ma Nu, Kasanggam te ahi hi, ci in na dawngkik hi. Bang hangin hi ci dawng hiam ci in, ih ngaihsut ciangin, (Lk 8: 19-21);\n1. Lk 8: 19-21..Anu in bangci bang ‘a Nu’ hiam cih ahilh na ahi hi. Mite muhna ah, Maria pen Jesu’ pianna nu ahih man in, si le sa kizopna bek mah in muhsak uh hi. Tua pen Topa in, thei ahih manin, ka Nu pen si le sa tawh ka Nu hi masa lo zaw in, vantunga om ka Pa’ deih na, asep man in, ka Nu asuak hi zaw hi ci in, mite ngaihsutna amanlo te, a khelsak ahi hi. Banghanghiam cih leh, Maria in Pasian thuza in, ngai in, manglo hi leh cikmah hun in, Jesu Nu suakngei hetlo ding hi. Tua ahih manin, Maria leh atapa Jesu kizopna in, si le sa hang hi masa lo in, Pasian thu ama’nna hang ahi hi.\n2. Lk 11: 27-28 na ah, hithu teltakin ih mu thei lai hi. Lungdamna thu tangko in, a om laitak in, numei khat ki ko in, Topa hongphat hi. Aphat na aw ngai dih ni: “Na tep nawi le nang hongpai gil in thupha ngah ta hen.” Tua numei nu pahtawi na Topa’ nial hiam? Nial lo hi. Ahih hangin mansa lo ahih man in khelsak hi. “Pasian thu za a, angai mi in, thupha angah zaw hi,” ci in, khat vei dawngkik leuleu hi. Tua numei nu’n apahtawi na ah, Maria pen Jesu’ pianna Nu ahih natawh, si le sa kizopna en in, apah tawi ahi hi.\nAhi zongin, Topa in, ka Nu pen napah tawi dingmah hi. Ahi zongin, napahtawi dan mannai lo hi. Napah tawi dan pen leitung vailua hi. Pasian thu kihel nai lo hi. Ka Nu pen leitungvai bektawh, leitunglungsim bek tawh hong etsak kei in la, aman in napah tawi in, acih na ahi hi. Banghanghiam cih le, si le sa tawh kaNu ahih nading in, Pasian thu za in amang Nu ahi hi, ci in ahilh na hi.\n3. Tuhun khang mitampitak te inzong, tuamah bangin, Maria le Topa Jesu kizopna pen si le sa kizopna bekmah in mu uh hi. Tua ahih manin, mipawlkhat te in, Laisiangtho simcian lo pi in, Maria le atapa kizopna pen Aktuihawngtawh genteh thei mawkmawk uh hi. Si le sa kantan a muhna ih neih naikei leh, si le sa tawh anung ta lo Pasian a um nai lo ih hi hi. Ih upna in si le sa kantan a, Pasian nasepna te hongmusak ahi hi. Tua hi napi in, tuabang khuamuhna hongnei sak thei lo upna in, atung a, Laisiangtho sunga, Topa apahtawi numei nu mah tawh ih kibatlam hong kilangsak hi. Ngaihsut mahmah ding khat om hi.\nPasian thu za in, ngai lo, manglo hi zenzen leh, Maria in bangci bangin Jesu’ Nu suak thei ding hiam? Pasian in, athu amanglo numei, ama deihbang asem lo numei pen atapa’ Nu dingin tel in na um hiam? Hih thuhangin, Topa Jesu in a Nu thu aki gensim in, “Pasian thu za a, amangmi..Vantunga om ka Pa deihna bang agamta mi in thupha angah zaw hi,” ci in hong hilh den ahi hi.\nCiapteh huai thu in;\nSi le sa kizopna bektawh Maria le atapa Jesu kizopna na en kha hiam?\nPasian le Maria kizopna bangci kizopna hiam? Si le sa tawh kizopna hiam?\nPasian le Maria in, si le sa tawh kizopna aneih kei leh, Pasian taktak ahi Jesu le a Nu Maria kizopna pen si le sa kizopna bek tawh en leng aman ngei ding hiam?\nPasian thu za a, ama deihna bang asem “mi” sungah Maria kihel kei leh, kua kihel in na um hiam?\nTopa Jesu ii a pahtawi, thupha ngahmi acih, “Vantung a om a Pa deihna bang asem mi” sungah ama “Nu-Maira” zong kihel ahih manin, pahtawi dingkilawm sa lo ding ih hi hiam?\nJesu Topa nuai ah Minlianpen Nu: Maria\n1. Topa Jesu in Pasian pianzia neina pi in, amah le amah hongkiniamkhiat tawm in sila bangin hong nungta hi Philipian 2: 6-7). Maria in Khasiangtho tawh kidim in, a sangpen Pasian tapa Nu hi napi in, amah le amah hongki niamkhiat in “sila numei” za hong la in, sila bangin hongnungta hi (Lk 1:35,38).\n2. Topa Jesu in sila lim hongpua bek hi lo in, singlamteh tungah sihna hongthuak zahdongciangin, amah le amah hongkiniam khiat hi (Philipian 2: 8). Maria in, asungpan apiang atapa pen, asangbel Pasian tapa hi cih thei hi napi in, amah le amah Pasian Tapa ii NU ahih nate puanbang suah khia in, singlamteh tungah sihna athuak, atapa tawh akibangin, hong kiniamkhiat a, singlamteh phungah atapa tawh lungsim sikhat sakhatin gawmkhawm in, alungtang teipak tawhkibang sutvangna hongthuakdongin, kamkhat bek paulo in, Pasian thu mang hi (Lk2:35; Jn 19: 25-26).\n3. Hih tehpih omlo akiniamkhiat na hangin, Pa Pasian in, Jesu pen minkhempeuhsang minlian zaw pai in pahtawi hi (Philipian 2: 9). Tua mahbangin, Jesu tawh khekhapte suankhawm in, aki niamkhiat atapa’ Nu-Maria pen, Pa Pasian in, atapa tawh lamsang to in, a tapa nuai ah, akiniamkhiat pen “MI NU” ahihna hangin, atapa nuai ah, minlian khempeuh sang minlian zaw pia in, pahtawi hi. Jesu Topa ii zopah minlian pen Maria in ngah hi. Banghanghiam cih leh Pasian tapa zopah akiniamkhiat pen nu ahih na hang ahi hi.\nPaul in: “Topa tawh akibangin, gimna haksatna nathuak khawm uhleh, Christu Topa tawh naming thangkhawm ding uh hi” (Rom 8: 17) ci in hong hilh hi. Christu Topa tawh akibang a gentheih haksat na, kiniamkhiatna, athuak telak ah, ama Nu Maria in midangkhempeuh te sangin atapa Jesu tawh nathuakkhawm zaw ahih man in, midangkhempeuhsang in, atapa minthan na ah, asangzaw minthan na angah ding mah ahi hi.\n4. Hih thu hangin, vantung, lei tung, leinuai a om, anungta khempeuh te in, Jesu Topa minmai ah khukdin in Jesu in Topa hi ci in, aphat na uh hangin, Pa Pasian min athangsak ding hi hi (Philipian 2: 10-11). Hih thu hangin, atapa Jesu Topa tawh akilamsang to ahi, Jesu Topa nuai ah, min lianpen angah, Maria pen vantung, leitung, leinuai a om, anungta khempeuh te in, Maria in Jesu Topa ahi, Pasian Nu hi ci in, apah tawi na hangin, Jesu Topa le Pa Pasian min athangsak ding uh hi. “A khang akhangin mikhempeuh te in thupha ngahnu hongci ding hi” (Lk 2: 48) ci in Laisiangtho sungah aki at thu atangtu’n nangin, tua Laisiangtho a ummi te nesep ahi hi. By Fr. Damian Dal\nPrevious: Mipil te’n numei te bangci muh\nNext: Paunak leh a khiatna – 6\n27.10.2014 Tuni leitung thuthang te\nZomite’ phuak Late mah ~ T. Sawm Lian\nUS, Mississippi ah innkuansung buaina hangin papi khatin thautawh mi 8 kaplum


url: =ZOGAM.COM - Nungzuisuahna - III\nTulel India Apan Ei' Tulel Poimoh\t16 February 2019\nIndongta vai leh i gam gitlouhna (crime)\t15 February 2019\nSisan kho-ul kichi omthei mah ahi diam?\t05 February 2019\nHuchilou in zaw Paite pau hauhsakna I ngainep ahikha ding e\t29 January 2019\nRev. Dr. J.M. Ngul Khan Pau\nNungzuisuahna - III\n“Kei kiangah a hong pai mite peuhmah in a nu leh a pa, a zi leh a ta, a sanggam numeite leh a sanggam pasalte, leh ama pumpi mahmah a nial ngam kei leh keima nungzui suak theilo ding hi. Ama singlamteh mah puatawmin ka nung hong zuilote, keima nungzui hi theilo hi” (Luke 14:26-27)\n1. Tualniam nuntakna zang dingin sapte hi: Tualniam nuntakna ka cih ciangin Mikang pau in “simple living,” a cih uh ka gen nopna hi. Mikangte'n kammal a zat mahmah khat uh “simple living high thinking” (ngaihsutna sang ahih hang tualniam nuntakna tawh nungta) cih hi. Zomite sungah tulai atunga tawh a kilehbulh “simple thinking high living” (ngaisutna niam ahih hang nuntakna sang mahmah) om hi leng kilawm hi. Mikangte adingin gamdang hong zin ciang bek uh hilo Pasian thu hangin amau mahmah amau dinmun (standard) ah nungta loin a niamzaw a teel mi tampi om hi. A diakdiakin evangelical Khristian sungah midangte khualna hangin nuamtak a nungta ding kimlai niamtak a nungta om uh hi. Zomite adingin tualniam nuntakna i theihsa i sinsa ahih manin kisin tawm kisam peuhmahlo hi. Ahi zongin gamdang tung khin Zomite'n i theih ding deihhuai kasa mahmah hi. Tua bek hi loin Yangon, Mumbai, Delhi, Chennai leh khuapi danga teeng Zomite'n ahithei zahzah mi neih bang neih sawmna hangin ah i puk ding lauhhuai kasa hi. Pasian khut in hong domto takpi ahih manin sum leh pai i neih leh zong hih tualniam nuntakna i zuih loh pelmawh hi. Jesu nungzui na hih leh na Topa in vantung tokhom nusia in tualniam nuntakna hong teel hi cih phawk den in (Filip 2:5-11). Laibu gelh siam Richard Foster in tualniam nuntakna a teel mite adingin hih a nuai a nam sawm tawh na lamlak hi:\nñ Neih leh lamh na kisap bek lei inla, na dinmun (standard) lahna in lei kei in\nñ Hong zongsangsak thei nate khempeuh panin kikem in\nñ Kholkhol kei inla, neih leh lamh a kisamte pia khia pahpah in\nñ Hun tawh kisai zatzia siam inla, a manpha thei pen ding teel in\nñ Na khat peuhpeuh neih teitei sangin zat siam ding kisin in\nñ Pasian bawlsa nate pahtak dan kisin inla, zang siam in\nñ “Tu'n lei inla, a sum dam piak in” kici peuhpeuh lunglut sawm ken\nñ Kampau kidawm inla, thudik bek gen sawm in\nñ Midangte adingin gimna, lungkhamna a tun thei na khempeuh nial in\nñ Pasian Gam sangin na dang na lungsim hong la thei khempeuh pan kikem in\nAma deihteelna tawh nuntakna tualniam ahi nuam mite adingin laigelh mi khat in hih bangin na gelh behlap hi.\nñ Neih leh lamh kisam mahmah cih ciangah ciangtan neih ding\nñ Nasep nuam sa, sum thalawhin thalawh kei leh nasem nuam mi hi ding hi.\nñ Innkuanpihte leh lawmte tawh kikholh hun hoih pia mi hi ding hi\nñ Hun awngah ama lunglutna lam na khat peuhpeuhah a kizang mi hi ding hi\nñ Sum leh pai in a neih mi hi loin ama'n sum leh pai nei hi-zaw ding hi\nñ Khuasung leh minam sungah midang tawh kikhawl mi hi ding hi\nñ Ihmut hun, thalak hun hoih takin a pia siam mi hi ding hi\nñ Zatkhiat lam, nektum lamah kidek mahmah mi hi ding hi\nñ Biakna, thungetna, laibu hoih simna hun a nei mi hi ding hi\nñ Hih leitung puah kikna dingah ama hih theih bangbang sem mi hi ding hi\nñ Kim leh kiang siangthosak, singkung pakkung suante hi ding hi\nñ Thumaanna leh cihtakna, na manpha bawlna dingah kipia zo mi hi ding hi.\n2. Hihna bangbang tawh zui dingin sapte hi: Topa in nungzui masate a sap lai-in amau hihna bangbang tawh zui dingin na sam hi. Peter leh Andrew, James leh John te zong ngasa man lai a sap ciangin a ngente uh nusia in na zuipah uh hi (Matt 4:18-20). Tua zawh sawtloin Matthai, siahdongpa a nasepna-a tu a muh ciangin, “Hong zui in,” ci-in sam a, a zuipah hi (Matt 9:9). Lai Siangtho siamte'n Matthai in Jesu zui dingin a paikhiat lai-in na khempeuh nusia a, a laigelhna laikung bek tawh zui a, tua laikung tawh Matthai laibu hong gelh hi, ci pawl om uh hi. Topa in i hihna bangbang leh tunna ciangciang tawh zui dingin hong sam hi. Laipilna, sum leh pai i neihte tawh zong zuihtheih hi.\n3. Pasian innkuanpih dingin sapte hi: Nungzui mite ciamtehna khat ahih leh Pasian tate hihna ngah uh hi (Johan 1:12-13). Tate ahih manun Topa tawh innkuan khat zong hi uh hi (Eph 2:19, Gal 6:10). Upna sungah amaute Abraham tate suak uh hi; banghang hiam cih leh Abraham upna bang lim a neih man uh ahi hi (Luke 19:9, Rom 4:16, Gal 3:7). Tua upna hangin Abraham in Pasian maiah diksakna na ngah hi; gamtatna hi peuh mah lo hi (Pian 15:6, Rom 4:9).\n4. Nungzui mite ciamtehna limte: Nungzui ciamtehna lim ka cih ciangin a kicing ahih loh hangin hih dotna a nuaia kigelhte na lungsim takpi tawh na dawng thei hiam? Nang nungzui na kicih hangin na nuntakna in hih ciamtehna limte neilo na hih leh na kingaihsut phat mahmah kisam ding hi. Nungzui ciamtehna limte in:\nñ Midangte' nasem nuam hi: Jesu in dinmun sang lamen nungzuite amau khe silsakna tawh thuhilh hi (John 13, Marka 10:35-45).\nñ Thungaih ding kisin hi: Mel kilamdanna mualtungah Peter in ngaihsutna tuamtuam a neihte a gen leh Pasian in a Tapa thu ngai dingin na hilh hi (Luke 9:35). Martha zong annhuan tawh manlah lua Jesu kiangah a gen leh Mary bangin a thugente ngai dingin na hilh hi (Luke 10:38-42).\nñ Kisin nuam mi hi: Peter in Jesu tui tunga pai a muh ciangin, “Topa aw, kei zong tui tung tawnin nang kiang lamah kei zong hong paisak in,” ci-in ngen hi (Matthai 14:28). Upna tawh kalsuan ding a kisin ngam ahih bangin nungzuite makaipa a suak hi.\nñ Hilh theih mi ahi hi: Martha annhuan buaina thu Jesu in a taihilh zawh amah zong tua thu ah hilh kik kul nawnlo hi. Lazarus sihna panin a thawhkik zawh ciang khatvei Jesu tawh ann ne khawm uh a, Martha in ann vak hi cih i mu hi (John 12:2). Topa hilhna thu Martha in zuipah in a Topa ann na vak kik hi.\nñ Makaite thumang hi: Ukna nei makaite' thumang thei i cihte nungzui ciamtehna lim khat hi. Makai ahih ma-un amau tunga thuneite ukna na zui uh hi. Tua hangin makai hihna-za hong ngah uh hi. Thumanna kici a om lohna munah nungzuisuahna piang theilo hi. Jesu in vantung a pa deihna sihna nangawn a thuak dongin na mang hi (Marka 14:36, I Thes 5:12, Heb 13:17).\nñ Kiniamkhiatna sin mi hi: Midangte lawhcinna ah lungdampih thei, pahtak dingte pakta thei mi hi. Amah sangin midangte a sangzaw ah a kilaptoh ciangin zong a lungdampih hi (Filip 2:3-4, Rom 12:15-16).\nñ Midang tawh upna ah kalsuan khawm hi: Amah bek thupi in kingahsunlo a, upna lampi ah khualzin khawm ciat hih lam phawk hi (Sawltak 2: 45-47, I John 1:1-3).\nñ Ama nuntakna ki-en cian (sit-tel) mi hi: Midangte' cinlohna muh baih mahmah a, eima cinlohna kimuh ding haksa hi. Nungzui mi in amah leh amah kisittel mi ahi hi (Matt 7:1-5).\nñ Ama cinlohna thei mi: Ama cinlohna thei ahih manin Pasian hehpihna tha tawh a nungta mi hi. Cing a kisa mahmahte cinglo ahihna uh hi. Pasian hehpihna hangin cinglo hong cingsak ahih lam kiphawk mite hi (II Cor 12:9-10).\nñ Cingtaak kisa mi hilo hi: Cingtaak kisa mite amau hoih kisakna nei, midangte thukhenna mit tawh en leh neu muh uh hi. Kuamah a cingtaak, kisapna neilo cih omlo hi (Filip 3:12-13, James 3:2, I John 1:8-10).\nñ Mi maisak hi: Midangte khialhna maisak pahpah mite hi (Matt 5:23-24, 18:21-22). Amaute ciamtehna lim pen Topa in amau mawhna bangzah maisak cih mangngilhlo ahih manun mite mawhna zong maisak ding hanciam uh hi. “Ka mawhna hong maisak in” hong cih manin maisak ding bek hiloin, hong cihma un zong maisak ding hi. I maisak madong ei mahmah zong maisaklohna henkol ah taang ihi hi. Midangte na maisak ciangin henkol panin a suakta khat om a, tua pen nang na hi hi.\nñ Muanhuai leh sep dingte thanuam taka sem mi: Nungzui mite in muanhuai in gamta uh a, nasep leh silbawl khat peuhpeuhah thanuam takin sem uh hi. I Pasian zong nasem Pasian hi a, a thadah a gimthei Pasian hi lo hi. Ama lim i sutna khat in thanuam takin nasem in i sep theih bangbang i sep ciangin nungzui mite lim lak i hi hi.\nñ Mi gensia leh siatna ding ngaihsunlo: Nungzui mite in midangte gensia in amau siat nading ngaihsut in neilo hi. Zomi sungah i cidam lohna khat pen “kigensiatna” hi. Khris lim leh mel suun khat a kisam lopi-in i gensiat ciangin hansuahna, thapiakna hi loin a dingto ding khat leilak denna tawh kibang hi. Gen ding dang i theih het kei leh bangmah genloin na om hithiat leng hoihzaw hi. Innkuanpihte gensia, i veng i pamte gensia – tua bang mite pen amau zong a hoihzaw tuan dingin kimu theilo hi. Tua bek hiloin hong kem siate khawng gensiat theih bangbangin i gen sangin thungetna limtak neihsak leng phatuamzaw ding hi.\nñ Hun zeekzia siam hi: Khris zui mite in amau nuntakna zeeksiam uh hi. Hun zeeksiamna pen nuntakna zeeksiamna hi. Hun om toto ding a, ahi zongin i nuntakna om tawntunglo ding hi. Tua ahih manin nuntak hun tom i neih sungin bang ci zat ding cih lungngaihhuai mahmah hi. Laisim hunin laisim mite'n hunzeek siam kisam a, tua mah bangin sum leh pai zong mite'n zong hun mah sum bangin zeeksiam ding kisam hi.\nñ Pasian lungdamna ding ngaihsun: Nungzuite in a zuihpa uh lungdamsak ding hanciam uh hi. Khris ka zui ci-in ahi zongin i zuihpa' lungdamsak nading nasem lo cih pen a piangthei hi vetlo hi. Pasian lungdamna bang hiam, bang ka cih ciangin Pasian lungdam ding cih ngaihsuthuai hi. Pasian lungdamna lampi i zuihloh manin nuntakna maimang tam lua hi. A mangthang kha khat Khris kiangah i tut ciangin Pasian lungdamna lian cih i thei hi (Luke 15:6,10, 22-24). Tua bekah Pasian a lungdam na hi loin a gilkial mi ann i piak ciang, a dangtak khat dawn ding i piak ciang, khualmi khat i zindo ciang, puan neilo puan pia in, cina kat i veh ciang leh thongkia khat a kiat lai-in ama kiangah i hawh ciangin Topa lungdamsak hi (Matt 25: 35-39).\nñ Thumang mi hi: “Thumanna in meihal biakna sangin ka deihzaw” (I Sam. 15:22) a cih kammal bangin thu ummite in thumang mite hi ding hi. Topa thu i man ciangin amah i zahtakna leh i pahtawina hi. Jesu Khris in sawlna lianpi nih hong pia a, “Pai unla, mite nungzui dingin na bawl un,” (Matt 28:19-20) a cih leh, “Na Topa Pasian uh, na lungsim khempeuh, na nuntakna khempeuh, na pilna khempeuh, leh na thahatna khempeuh uh tawh na it un,” a cihna ahi hi. A nihna in: “Nangma pumpi na it bangin na vengte na it in,” (Mark 12:30-31) cih hi. Hih sawlna liante i zui hiam cih ki-et dingin kisam mahmah hi.\nñ Kha Siangtho kimakaihsak hi: Topa nasep pen eima tha tawh kisem thei a, ahi zongin Kha Siangtho vangliatna tawh sem leng lamdang hamtang hi. Tua mah bangin i vai khat peuhpeuhah Kha Siangtho kimakaihsak mite nuntakna muibunzaw, thupizaw teitei hi (Zech 4:6, Gal 5:15-26).\nThukhupna: Topa nungzui mite ciamtehna lim pawlkhat i en khinzo hi. Nang, nungzui hoih na hi hiam, ahih kei leh nungzui lim leh mel neilo na hi hiam cih na kithei ding hi. Topa zui muanhuai, gahsuah leh ama lim suun i hih theih nadingin hanciam ni. I Topa in amah a zui mite gal-et loin amau tawh tonkhawm hi. Nang kiangah hong tonpih na kumpipa leh Topa' deihna bangin na gamta in. Tua hi leh eite zong “Jesu nungzui” i hih lam mite'n thei bek loin amau zong zuihnopna nei ding uh hi. Topa in thupha hong pia ciat ta hen. //


url: =Religion & Politics in Zomi Myanmar Context – Disciple Kap Sian\nMarch 21, 2012 May 2, 2016\n(A grass root approach)\nReligion & Politics ah namdang zi/ pasal pen issue hih masa lo leuleu bilbel hi. Mi khat ei a ding in namdang ihi a, ei zong minam dang khat a ding in namdang mah ihi hi.\nASSK bang namdang pasal a nei hi. Ahi zong in kawgam hong ciah ding vai gen loh, a cinat natawm ciang in hong ciah kei zaw in ci in a pasal in vaikhak kik zaw bilbel hi. ASSK namdang pasal nei, a tate Kawlpau a sim tumteng loh a, Kaw min natawm akician in a neih loh uh hang in mipi in ki mung veve in, tampi tak mah in NLD mah ci in compaign bawl ziahziah lel hi. Tua zong ngaihsut huai khat maw… Politics is beyond skin & creed).\nPolitics tatak pen tuate i boundary (daai) a kantan zolo te gualzo ngeilo a, mipi in muantak sa ngeilo zaw hi.\nA beisa kum 20 sung SPDC in Kawl ASSK namdang pasal nei cih tawh Kawlgam sung ah ama i makaihna ngah saknuamlo zahdong in khaktan in, thongsung natawm ah khum uh hi. Tua ciangciang tolerance nei zokei leh upna, deihna, party kibanglo mipi bangci makaih zo ding ham cih thu ahi hi.\nBiakna leuleu ah gentehna:\na) Kawlgam ah tapidaw thu hong puak Judson bang a zi missionary a hong pai khiat ding ut hetlo ci mawk hi.\nb) William Carey I zi pen india atun khit uh the hak sa sa lua hi mai\nding hi ven, hai mawk hi.Apa sal temta tawh delh thei hi, nu mei dang\ntawh um mawh ai tam maw. Kum12 sung hen cip in loih hi.\nc) Jhon Wesley pen, Pasian thu hilh in, khual zin na tam pi nei I theih\nsa hi. Aciah the akong pan in, azi in, tawt leh lai tawh na dawn ci\nd) SmithWiggle Sworth I zi pen, amau hun lai in, Pasian mi zat mahmah hi a, Tent meeting(crusade) abawl ziah ziah khat hi. A pasal in, inn ngak leh ta te cin thuah hi. Ahih theih the, alter call a kiap te thu nget\nsakna ah azi huh hi. A zi pen hun man ta ciang ciah pah thei ngei lo a,\nmeeting cih mah bang mah nei sawnsawn lai hi lo dia. Apasal lung kim\nlo zel thei hi tuak. Khat vei ciang in, heh lua hi ding hi ven, azi pang in, inn mai pan in apua ah sawn in, kong leh kat hi. Azi zong heh se lo in, iin nung lam pan in, lut in, nuih cih tak nui ci mawk hi. Atawp na the apasal zong nui in, ki lem kik ci hi. Zing khawng the amah pen azi sang khauhpai zaw hi.\nA tung a teng etna in leitungmite kim (perfect) cih bang omlo ahihna hong ki langsask hi. Kim lua zek lenglah ei leh ei ki phasak in kuamah tawh ki pawl theilo in, tang len ding hang a, makai picing ki suak ngeilo ding ban ah, mite a phun sansan ciang lel, mi nawngkai ki suak zaw tham ding hi. Pasian’ muhna ah mihingte a kim cih bang omlo a, tua i kim lohna tek mah in ki niamkhiatna hong guan in, midangte tawh sep khop theihna, kipawl khop theihna hong guan zaw hi.\nLST sung ah Paul mahmah zong mipil, milian, a pianthak ma in tapidaw te simmawh ahih hang, Pasian in Damascus ampi ah a khel khit zawh Pasian’ mizat pi ahi hi. Ahi zong in aman a sung ah ling bang in a sun natna khat nei ci hi. Tua natna in “kei leh kei kahihna, hong ki remind sak den gige a, ki phatsak ding hong dal hi…” cih dan khat in LST sung ah na om hi. Mihing pen kisapna khat ciat kinei a, siamna khat ciat kinei hi. I kisapna leh i siamna pen khat leh khat aki banglo bek hi a, tua teng i gawmkhop theih ciang in a picing kalsuanna leh makaihna a neithei ihi zaw hi


url: =Malaysia Airlines aki Hijack hilo in, zukham khat hangin a nawngkaigawp hizaw :: ZOMI DAILY\nMalaysia Airlines aki Hijack hilo in, zukham khat hangin a nawngkaigawp hizaw\nposted on 1 June 2017 at 7:56 am Lomkholna: Malaysia, News, Sawltak, World\nMalaysia Airlines vanleng sungah zukham khatin nawngkai sakgawp ahih manin, tua vanleng pen kilehkik cih theStar pan kiza hi. Australia, Melbourne’s Mullamarine Airport panin Malaysia, Kuala Lumpur Airport zuanin aleng vanleng tungah thupiang ahihi.\nTua vanleng pen Malaysia Airlines MH128 hi a, zukham khatpa hangin tua vanleng pen Australia, Melbourne’s Tullamarine Airport ah kilehkik hi ci’n Malaysia Deputy Transport Minister Datuk Seri Ab Aziz Kaprawi in genkhia hi.\nMalaysia Airlines in “Security and Safety” pen ki thupilak mahmah ahih manin, vanleng pen aki lehsakkik hi. Vanleng sungah anawngkaisak Passenger papen nasemteng in hoihtak nakemthei uh a, Tullamarine Airport atukkik ciangin Airport Security te ki zasak in, tua Passenger pen ki hemkhia cihi.\nTua Malaysia Airlines sungah zukham in Passenger dangteng a nawngkaisakpa pen Sri Lankan gammi khat hi a, tua vanleng pen banghun in alengkhia kikdiam cihpen kigencian theilo hi ci’n Datuk Seri Ab Aziz Kaprawi in genkhia hi.\nVanleng sungah buaina om cih akizak ciangin vanleng Hijack kisa in ki patauman mahmah hi. Ahi zongin Datuk Seri Ab Aziz Kaprawi in agencianna ah vanleng aki Hijack hilozaw in, zukham Passenger khatin vanleng hawlte omna Cockpit sungah lutsawm ahih manin akibuai cihi.\nVideo etnopleh: Disruptive passenger on MH128 apprehended\nTuaban ah tua Sri Lankan gammi pa’n kakhutsung ah Bomb katawi ci’n mipi lauthawngsak a, ahi zongin tuapen Bomb taktak hilo in, Powerbank khat nahileltak hi.\nMalaysia Airlines ngiat panin thunei te’nzong hihpen vanleng Hijack hilo hi ci’n genkhiakhin uhhi. Zanni Wednesday nitaklam 11:41pm in bangmah nawngkaina omlo in Melbourne Airport ah MH128 pen tungkikkhin hi ci’n genkhia uhhi. Vanleng tungah atuang Passenger teng avekin aliam abai omlo cihzong pulakkhia uhhi.\nRelated: Sri Lanka, Colombo City zuanin aleng Malaysia Airline khat asetsia ahih manin kilehkik ~ ZD\nVanleng pen Melbourne Airport ah atukkik khitciangin thautawi Armed Law Enforcement tezong vanleng tungah kahto uh a, sitcianna nei uh cih kiza hi. Sawltak #zomidaily\nPrevious: Gamkhat khantohna ding aniam pen dinmun zong kitung nailo ~ Bob Tuangpi\nNext: Ukraine gamah leisung tui Pipe khat puakkham in akiim apam siagawp\nPawlpi makai kiteel ciang ~ Thang Van Lian\nNeu lua cih omlo ~ Rev. Nang Ngaih Lian\nTulaai Leitung Thuthang Tuamtuam Updates March 24, 2015\nChina gampan akibawlkhia lungtang zatui te siangtholo cih kimukhia


url: =Gamsung ah vompi (bear) tawh Selfie akizaihsawm pasalkhat vompi in phuailum :: ZOMI DAILY\nposted on 6 May 2018 at 11:30 pm Lomkholna: India, News, Sawltak, World\nGamsung ah vompi (bear) khattawh Selfie photo akizaihsawm pasalkhat vompi in phuailum cih NYPost pan kiza hi. Tua vompi ii phuailup athuakpa pen amin Prabhu Bhatara kici hi.\nPrabhu Bhatara pen khuakhat ah mopawi siimin apai hi a, aciahlam ciangin SUV mawtaw khattawh midang mopawi siimte ciahpih in mawtaw ahawl ahihi.\nLamkal ah dailensuak (Toilet) ahih manin gamsung munkhat ah mawtaw khawlsak hi. Tua akhawlna munpen India, Odisha State, Nabarangpur District sung ahihi.\nGamsung ah dailengding in apailaitak in vompi aliamkhat mukha citciat hi. Taisan ziauding cih sangsik in, Prabhu Bhatara inzong Mobile Phone lakhiapah in, Photo zaihpah hi. Photo azaih mawkmawk bektawh lungkim zolo in, tua aliam vompi tawh Selfie kizaihkhawm dingin vanehphei sawnsawn hi.\nTuabangin anehphei laitak in aliamciplel ci’n aneumuh vompi in nabawhphei in, nalencip in naphuaigawp hi. Tuabangin vompi in aphuaigawp laitak a mawtaw tuanpih te’n Video Record nabawlkha uh a, tua Video pen Social Media tungah ki thehzakpah zihziah hi.\nVideo sungah vompi in mipa pen lencip, phuaigawp, leitawh satna, akhetawh tuan cihbangin nasuamgawp hi. Mipa pen taikhiasuak dekdekthei himahleh akhutpan vompi in mancip, lehkaihzel in phuaigawp hi. Ageinai panin alawmdang te’n otsan in, kutsangawp himahleh tua vompi in bangmah olmawhlo in, Selfie aki zaihpihsawmpa bekbekmah buangawp hi. Ui khatinzong hutsawm in, ageinai ah naknak himahleh kuamah in honkhiazo tuanlo hi.\nForest ranger Dhanurjaya Mohapatra kicipa in agenna ah tua mipa pen vompi in aphuaigawp khitciangin tua aphual mahah sisuakpah hi ci’n genkhia hi.\nVideo: A man was mauled to death by a wounded bear this week when he foolishly tried to take a photograph alongside the apex predator — the third wild animal-related selfie fatality in this region of India in less than a year, according to reports.\nIndia, Odisha State sungah Selfie kizaihsawmna hangtawh misi pen December kha khitzawh athumveina hita hi. December khasung in kum 50 aphakhin pasalkhat saipi (Elephant) tawh Selfie aki zaihsawmleh saipi in na tuancilgawp in sipah hi.\nTua December khasung mahin adang khangno khatzong saipi (Elephant) mahtawh Selfie aki zaihsawmleh saipi in na tuancil in sihlawh leuleu hi.\nTu’n vompi aliam khatin Selfie aki zaihpihsawm pasalkhat na phuailum leuleu hi.\nMore: China ah ganhing khawina asimlutsawm khat Sahang in na petlum\nBehlapna: Vompi pen aliam (wounded bear) kici a, aliam ahih manin alungzong atom mahmah laitak hikhading hi. Mihing ganhing tepen ihdamloh, ih ngaploh ciangin ihlung tomthei phadiak a, ki maitai khollo hi. Tua ngaploh maitai zawhloh kawmkal ah Selfie kizaihkhop dihdih dingpen kua utmawk mahding? Vompi inzong hihpa tawh Selfie kizaihkhawm mawkleng, ka damloh kaliamna Photo teng Facebook tungah hong khahkhiat sakding ci’n aheh asuakgawp ahih namel. (pun intended)\nTuamah bangin zato sungkhawng ah natveh in apaiciang cina damlo khawngtawh Selfie aki zaihkhawm citciatnuam sese pawlkhat omthei hi. A ut aomphial zongin, adamlo a ngaplo, abuahbaang cina pawlkhatte Photo kizaih dihdihding ki utmasa khollo, ki lunglut dihdih khollo theihi. Na cinaveh pen vompi hileh….. Sawltak #zomidaily\nPrevious: Paletwa ah galkap khatin numeino abuankhit ciangin thatlum\nNext: India ah numeino khat pasal 2 in buanhuan in meitawh hallum\nTulaitak Zomi vai ~ Pu Thangboi\nKawlgam, Magway ah Karaoke saikhat meikang in mi 15 si ~ ZD


url: =Mihing hau te nuntak zia « Nikonghong\nHome » Pilna » Mihing hau te nuntak zia\nMihing hau te ahau ci in mithang te na dungawk ziam? Ahau te koibang ngamta aa, nungta ziam ci in Tom Corley na research vawt aa, kum 5 sitset sung kan hi. Kum 5 sung mihing hau le zawng 350 vaal ii nuntak zia, nasep dan, le mut hun koibang zangh cite dongtak in encik aa, “Rich Habits: The Daily Success Habits of Wealthy Individuals” ci laibu khat at hi. Mihau ci a sim te sia, a tawmbel kum khat $ 160,000 income nei aa, khut sungah neisa a tawmbel $ 3.2 million tungsia nei teng hi. Mizawng ci in a sim te sia kum khat $300,000 nuai sia income nei aa, khut sungah $5,000 sang a tawmzaw nei teng hi. Nisim ih mut dan, ih nasep dan le ih ngamtatnate le, mihau ih sua tu le sua ngawl tu thu tam mama kisai ci in research ka vawtna pan ka mukhia hi ci in Corley na son hi.\nZing thopal, a lol te\nMihau a tamzaw sia zingsang thopal, a lol te hi, ci in Corley na mu hi. A thopal mihau te sung pan zong zakhen 44% sia, sun nai 9 pan nai 5 sung nasep hun akipatma, nai 3 bang lol zaw in tho hi. Tua nai 3 sungah a nuai aa teng vawt hi;\n1. self improvement (ama le ama bangbang ngamta leang khangto tu ci thu ngasun)\n2. Reading Educational material (Pilna taw kisai thu, trade journals, industry blogs etc sim)\n3. Sun ciang a sep tu teng kinging khol, a sep tu dan tuat khol\nA sep tu papo mapat in seam dildel\nMihau te peuma zum a nasepna a thet uh ciang, hun bo thong sak ngawl in a sep tu po kipan pai aa, mapat in seam diipdeap hi. Mihau te in nisim sep tu a ngaisut khol nasep ii zakhen 70% vaal seamzo hamtang, tun hamtang hi. Nidang ciang seam kik tong ci in khiin tato ngawl hi. Short term plan ci in hun tomno atu ngiim in naseam ngawl aa, hun sau mama a tu ngaisun khol in na seam hi. Mihau theampo ii zakhen 70% na long term plan taw kal a suan te hi.\nSun an neak hun ngei zangh ngawl\nMihau a tamzaw sia sun an neak hun ngei a zangh ngawl te ci in kimu hi. Mihau theampo ii zakhen 55% sia sun an neak kawm internet en kawm thei aa, an neak kawm sep thei peuma seam kenkon thei hi.\nCalorie Sim tawntung\nCalorei sim ciciang a khiakna a he ngawl zong ki tam mama lai tha tu hi. Na um zong na um bua zong hi thu sia aman hi. Mihau te, nisim a an neak tu sung Calorie bangza kihel ci sia tuat tiuteu hi. Alcohol ni khat sung bangza bek ne tu ci zong tuat nginge hi. Junk food le snack (asa-pi muk naneng) a ne zong ni khat Calorie 300 sang a tam zaw a neak thaak ngawl tu kidawm hi. Tua ahikom mihau te a tamzaw cidam hi. Cidam ahikom na seamzo hi. Mihau a tamzaw cidam aa, khan sau hi. Japan ka om lai Japan Yakuza te khat taw ka kihe ngei aa, hong son thu khat tuma ka ciamte lai hi. Mihing khat a thau neinoi le a zawng hi aa, a fit sinsen le a hau hi ci hi. Banghangmaw ci in ka dok kik le, a zawng te in a kisamza lian sang a tamzaw neak sia, natna ngana hi aa, cidamna a hi ngawl hunlam tel ngawl, tel ngawl ahikom a mu theampo ne aa, thau neinoai hi. A hau a pil te na, pilvang ahikom, a pumpi na bangza lianbek kisam ci thu tuat thei aa, kidawm ahikom fit sinsen hi ci hi. Leitung a pil, a khangto ngam te ah, a thau neinoi te sia mihing hau ci in mu ngawl aa, a pumpi it ngawl ci in mu hi.\nNitak nasep man in inn na thet ciang, bang na vawnt ziam? Zu sai ah to in toitang ni ziam maw, TV mai ah toitang hithet zaw ni ziam? Mihau a suak a tamzaw sia nitak inn thet tawlngah hun ciang network sung tum aa, lumuh-zii po seam hi. Sipuazii taw a buai mama mihau a tamzaw sia nasep manzawk tawlngah hun sung internet po en aa, facebook po en in nai khat sung bang tawlnga thei uh hi.\nTuteng sia kei attawm, ka phuatawm hi ngawl aa, Corley ii laibu sung pan mihng hau suak te ii ngamtat zia le ukdan te hi. Ei ngaisutdan taw a kibang ziam? Ei zong tubangma ih ngamta tek ziam?\nSource: Rich Habits\nIraq Ngaal Kum 10 Zawk Ciang\nLeitung Min Saubel Pawlkhat\nBy thawngno in Pilna, Sizang Lai, Thutatuam on July 17, 2013 .\n← SCC Sunmang\tPi Kham Ciang, Tapidaw Suak Masabel Zaangsi Lianu →


url: =Lawm Neilonu' Lawm - Zomi Adventist Innkuan\n6. Lam Neilonu’ Lawm\nFINLAND | May 9\nLauri Herranen, 60\nFinland gam, Mikkeli a, a lawm’ hankhuk gei-ah Lauri Herranen dingg kawmin kidiikdiik hi. A kigualpih a lawm pen abeisa kum 3 lai-in khuaksunga si-lut natna tawh a si hi. “Kei zong hih hankhuk sungah a tung thei lua hi ing-a maw!” ci-in lauri in ngaihsun hi.\nTua laitakin a lungsim sungah aw khat za a, “Tulaitak-a na nuntakzia-in koilai hong tunpih ding cih na thei hiam?” cih dotna pen kum 45 apha ta, Lauri in dawng thei lo hi. Tua awging pen a lungsim sungah nisim in kilo kikkik hi.\n“Nang si lecin, na tungah bang piangding cih na thei hi. Nang si lecin, na tungah bang piangding cih na thei hi.” kicici hi. Lau kawm sa-in, a neulai-a, Jesu hong paikik nading thu kigente phawk kik hi. ‘Mi gilote hell meisungah ki lawnsuk ding,’ ci-in a neulai in ki hilh hi. Khrisian lawm khatzong neilo ahihmanin tua alauna akuppih thei ding omlo hi. A buaina hong kibehlap semsemin a bilsung natna khat hong nei-a, siavuan alahleh cancer kipanta cisawnsawn hi. Tu-in sih ding bek lametna om lai hi.\nLauri in Khrisian pawlpi khatah pastor khat tawh kimuh ding hanciam hi. A mawhna a-mai nadingin pastorpa in Lauri thu ngetsak a, amah zong thu ngensak hi. A thunget laitakun lauri’ sungah banghiam khat hongpiang hi. Jesu’ singlamteh phungah a mawhnate nusia-a, lungnopna le khamuanna tawh kidim ta hi. Lauri in lunglut takin Lai Siangtho sim hi.\nLamdang a sakmahmah khatah, Lungdamna Luka sungah Saturday pen Sabbath siangtho ahihlam mukhia hi. Lai Siangtho thak sung bekbek thumvei a sim hangin Sabbath ni pen Saturday panin Sunday ah akikhelna muzolo hi. Tua sawngteng mahin Nisim thukizakna laihaawm sungah, Seventh-day Adventist pawlpi in Pasian’ thu tangkona kinei ding ahihna mukha hi.\nSee also ‘Hi, Hope Channel’\nA zi-in apasal Lauri’ lunglutna pen thukimpih lo ahihmanin kikhen nading lai bawl hi. Tua zawh kum pawlkhat khit ciangin Lauri in Adventist numei, Paivi tenpih a, tuanu’ khua Lahti ah peem uh hi. Lauri in Lahti khua-ah Pasian’ thu koici gending cih veimahmah hi. Thu a ngetnget khit ciangin Lahti khuapi-a om Seventh-day Adventist pawlpi ah an bawlna khat hon dingin lunggulhna nei hi.\nFinland mite atamzaw pen leitung vai bekah lunglut zaw uh a, leitung nate bek ngaihsut in nei uh hi. A lungsim sungvuah Pasian’ munding om lo hi. Tua hi-a, ‘amaute kiangah khaici koici vawh ding, ci-in a ngaihsut ciangin, an bawlna mah lampi hoih pen hi. Kaal khat in an lei dingin nih veita avapai mite lakah innlam nasep semte le uham pawlkhat kihel hi. A tamzaw pen Finland mi hi-a, tua lo teng Rusia mi ahi uh hi. Pawlkhatte sum lo tawh hong pai uh hi. Pawlkhat te lawm nei loin hunkhat lai a, Lauri mahbangin pangpa kisa mite hi uh hi.\n“Finland mite-in, amau’ mimal haksatna genkhiat dingpen haksa asak mahmah uh thukhat hi-a, a diakdiak in a upna uh a pulaak ding uh haksa sa phadiak uh hi.” Lauri in ci hi. A kipatciil lamin tua an bawlna ah mi tawmno bek pai hi. Aih hangin tu-in, kum 5 bang a phak khit ciangin mi 40 bang Monday le Wednesday nite in vapai den uh hi. Hih nasepna in mimal a za-a simte’ lungsim sukha in, a tawm belin mi khat bang tua tungtawnin ki tuiphum khin ta hi.\nTua an bawlna in Adventist pawlpi sungah a thaneem mi tampite zong huup mahmah hi. Kum tampi sung biakinn zuan zolo Adventist pawlpi mi tampite zong kilehkik ta uh hi.\nSee also MSS 12: Thong Sungah Pasian\nCancer natna panin hoih takin a damkik kum 60 apha ta Lauri in tu-in sihding kihta nawn lo hi. “Tu-in ka nuntakna Jesu’ khutsungah om ta hi. Tua manin Jesu hong paikik ding ngaklah in ka om hi, sih ding ka kihta kei hi” Lauri in ci hi.\nPrev post ZSL 6: Banghang Letkhiat Kul?\nNext post Pastor’ Tanu’ Teci Panna


url: =Tong Luansiam Lia Zozam – 12 ~ Hau Za Cin :: ZOMI DAILY\nposted on 27 August 2011 at 10:06 am Lomkholna: Article, Hauzacin\nTong Luansiam Lia Zozam – 12\nZozam khe zong dam deuhta ahih manin a pasal omna lam ah omkhawm dingin a kithawi sawmta uh hi. Khua ah Jeep hong lut masa penpen tawh zinkhia dingin a van khempeuh uh kithawisa in a koih uh a, a khuapih tuipihte un mangpha khakna khawng a hunhun in a bawl uh hi. Jeep hong pai vat leh kiholim om man nawnlo a zinkhia ding ahih man un Lia leh Taang Kipawlna pan tutpihna nei masa uh a, cidam ludama galkap sepna ah a va omna ding uh a deihsak thu uh President in a pulak hi.\n“Kong it mahmah uh Zozam te nupa, khuasung adingin mi muanhuai na hi uh a, Lia leh Taang Kipawlna panin tu leh ta suanga, nupa nuam hiding leh nasepna vuah gual tungtuang dingin deihsakna kong pia uh hi. Topa in khua nong ciahkik dong uh na paina peuh vuah thupha hong pia in hong makaih zelta hen. Bu leh Mang suak a, khua leh tui leh mipihte minphasak dingin deihsakna kong pia uh hi…..”\nA nitak nihna ciang in Nupi Kipawlna in tutpih leuleu uh a, President in thugenna a nei hi:\n“Ko, Nupi Kipawlna pen a cingtak hetlo ka hih uh hangin ka member uh Nu Zozam in hong zinsan phot ding ahih manin ngaiin kikhakna hun ka zang uh hi. Amah zong damsiang mello ahih manin hong damsiang pah ding ka deihsak uh a, zong ka lamen uh hi. Ka kikholh hun uh tom cik himah leh Nupi te in ka it mahmah uh a, Numei hoih, Mo hoih hi ciin ka ciamteh uh hi. A pasal nungzui zo ding leh a pasal a lamsang dingin Topa in cidamna hong piaksak henla, gamdang mun dangah zong mite etteh na suakto zel hen. Nupite in kong itna uh lahna in Nik khat kong pia nuam uh hi,”\nPapi Kipawlna in zong Zozam leh apasal galkap tumna lamah paita ding ahih leh ciin khakna nei kik uh:\n“Ko, Papi Kipawlna in bel kong it uh hangin kong phawk uh hangin ka kam uh tawh hong gensiamlo ding ka hih manun Tukbel khat tawh kong khakhia ding uh hi. Koi ah om a, i Tukbel, pia pah ni ei”\nKhuasung hausapa in zong thugenna tomcik nei a:\n“Khuasung pan i suan i muan Nu Zozam leh a pasal in tu in khuadangah a nasepna lam vuah hong zinsan ding ahih manin cidamna leh deihsakna i pia a, khua hong tun kik mateng uh lamzang in a bu a mang va suakta uh hen….”\nNungakte pakkual awhsak khit ciang hun thupi sima kibawl zel mah bangin Cikha khua pan a puak uh Thangkhuai leh Bawngnawi a nek khit uh ciangin zan hong sawt mahmahta ahih manin, tua nitak zong am mahmah in a kikhen uh hi. A lupna tung uh tungpan inteh cih hun laitak in khuamual ah motor meivak hong taang zaza a, Jeep hong tung hingel ding ciin a lungngaih dide laitak uh khuasungah hong ging phei bambam ahih manin a ngah uh leh Zozam te nupa tuanna ding Jeep hong tung ana hitakpi hi. Zingsang khuavak phet leh thopah dingin a laikhun lam uh a zuan ciat uh hi…\nPrevious: Tong Luansiam Lia Zozam – 11 ~ Hau Za Cin\nNext: Tong Luansiam Lia Zozam – 13 ~ Hau Za Cin


url: =ZOMITE’ KICIAPTEHNA VAPHUAL THU' By: Paul Thangpi (Pau Pian Thang) - Laibu Saal\nHome > Thuluui/Articles > ZOMITE’ KICIAPTEHNA VAPHUAL THU' By: Paul Thangpi (Pau Pian Thang)\nZOMITE’ KICIAPTEHNA VAPHUAL THU' By: Paul Thangpi (Pau Pian Thang)\nGelh : Paul Thangpi (Pau Pian Thang)\nLeitung ah Gam, Minam, Kipawlna, Party, Mun, Khuapi, Sang, Company, Sum (sum tungah) atuamtuamte in kiciaptehna dingin amau deih Ganhing, Van, Singkung (ahkl) Na khat peuhpeuh lim azang uhhi. Ei Zomite in minam kiciaptehna dingin Vaphual izang hi. Tua ahihmanin Zomi ahihnakleh Zogam, Kawlgam, Vaigam, Tuipigal mun khat peuhpeuh ah minam vai, gamvai tawh kisai kipawlna ineihciangin kiciaptehna in Vaphual lim kizang hi. Zogamah Vasa nam aza-a sim om sungpan Vaphual izatna ahang mikimin theihding deihhuai kasa hi.\nEnglish kamin “Hornbill” kici in ei Zogama Zovaphual namte “Great Hornbill” kici hi. Leitung Gam Vasalam mipilte’n “Bucerosbicornis” naci uhhi. Buceros kammal Greek pau pan hong pai “Bawngki” (Cow Horn) cihna hi in, Biconis kammal Latin pau pan hong pai “Ki abang” (Hornlike) cihna ahihi. Tua ahihmanin “Bawngki tawh a kibang Vasa nam” cihna ahihi. Nepalte in “Homrai” (Gamlak Kumpi) naci uhhi. Zopau in “Phual” cihciangin teng, om (ahkl) kibusa cihna hi a Vaphual akhatna in “Singhawm, Suanghawm sunga aphual, aom, akibusa Vasa” cihna ahihi. Leitungah Vaphual nam (55) bang om in Gam Vasalam mipilte’n min khat ciat na vawh uhhi.\nZomite Vaphual tawh Ciapteh Kipatna:\nNidanglai in Lawi Thang leh Sial Lian kici unau nih om hi. Lawi Thang a uzaw hi-in, Sial Lian a nau zaw ahihi. A neulai un a nu uh si a, a pa un zikik a nei hi. A nukik un Lawi Thang leh Sial Lian itlo in a pasal kiangah, “Hih naupang tegel tawh khuasa khawm theilo ding ka hihmanin, ahithei bangin mundangah hawlkhia in” a ci hi. A pa in a tapategel hehpihhuai sa in it mahmah napi a zi’ thu mangin gamlapi ah Bawm lianpi khattawh pua in paipih a aciahtheih nawtloh nang munah khawlpih in ihmusak in a ihmut kalun anusia vingveng hi.\nA tate a khanlawh ciangin, khua muita in akiim apaam a et uhleh a pa uh mu nawnlo hi. Acihnading uh thei lo in, agil uh kial mahmah a, akapkap uhhi. Gamlakah nektheih zongin a vaak melmel uhhi. Nektheih a muh peuhpeuh uh, phelhawmin a ne uhhi. Ni khat vasa bu khat mu uh a, a u in a va et saisai leh Vaphual tui tang khat na om hi. Khia suk lelah kitam ding, ne lelah a nau in ngawl ding ahihmanin a u in a kam sungah muamin sing tungpan hong kumsuk hi. Leilak a tunma in Vaphual tui taam sakkha in valh kha a, Vaphual a suakpah hi.\nA naupa in a u Vaphual a suah ciangin dah mahmahin amah kia a kapkap hi. A u in “Nau aw kapkap kei ou! Nek theih Singgah ka muh peuhpeuh hong puak ning aw, Lau ken aw” a ci hi. A u zong Singgah zongin a lenlen leh munkhat ah gamhoih gamnuam mahmah khat mu a, a naupa samin tua Khua ah a tengsak hi. A naupa in tua Khua ah a sep khempeuh lawhcing in, a khawi peuhpeuh pung mahmah hi. Zi nei in ta nei in nuam a sa mahmah hi. A sawtlo in Khua Hausa nangawn a sem hi. A upa in zong vilkik nawnlo in kum sau veipi a kikhen uh hi.\nNi khat ni ciangin, a naupa Sial Lian in ton ding hong vaihawm hi. Zu leh sa na khempeuh kicing zihziah khin a, a nunung penin a upa a sam nuam hi. Tua ahih manin a upa a sam dingin vasa khempeuh kaikhawm in a sam siampen ding sin kawikawi a, atawpna ah Vavui asawl hi. Ton kipat ni zingsangin, a u Lawi Thang hong tung huak-huak takpi a, inntual tungah hong laam hi. Sial Lian zong nuam mahmahin, a inntual laizangah hong pai a, a u amuak hi. A u in a mul khat botin a khiatsuk leh, a nau in hoihsa mahmah in a lukhu tungah suang viuveu in mipi lai ah a laam hi. Vaphual mul tawh kilawm mahmah in mi khempeuh in hoihsa in a eng mahmah uhhi. Papi khempeuh in Vaphual mul ngen pah ngeingai uh a, a u in zong a mul neih khempeuh botbotin a khiatkhiat hi. A Kha a Mei abeidong botbotin khiatkhiat ahih manin a tawpna ciangin leng thei nawnlo in leilak ah hong kia a, a naupa in a tangsaal ah akem hi.\nA Kha a Mei akim dong akep khitciangin a khah kik hi. A u in a lenkhiat kik ding ciangin, a naupa’ kiangah khitui nulkawm sa in “Nau! hih lai mun sang a nuamzaw gam khat mu khin ka hi aw. Tua lai ah a tawntung ih tenkhop theih nading ni khat niciang hongsam ding ka hi. Tualai mun nong tunnop leh Thumanna leh Cihtakna kiptakin len tinten in la, na nuntakpih in aw. Mangngilh hetken aw Sial Lian!” ci-in a vaikhak khit ciangin a leng khia vingveng hi. Tua huna kipanin tuni dong Vaphual ahi a u Lawi Thang leh a naupa Sial Lian akimu nawn kei uh hi. Tua ahihmanin Zomite in Vaphual tawh iki ciaptehna hih unau nihte’ Tangthu pan hong kipan hi ci-in Zomi Tangthulam mipilten na ciamteh uhhi.\nVaphual omna munte: Kawlgam, India, Sri Lanka,Nepal, Bhutan, Bangladesh, Thailand, Lao, Vietnam, Malaysia, Indonesia, Philippines, Papua New Guinea, Melanesia (Fiji, Solomon, Santa Cruz, Vanuatu leh New Caledonia Tuikulhte) leh Africa gam nuailam Angola, Cameroon, Central African Republic, Republic of the Congo, Democratic Republic of the Congo, Ivory Coast, Equatorial Guinea, Gabon, Ghana, Guinea, Liberia, Nigeria, Sierra Leone, Sudan, Togo, and Uganda gamte ah om hi. Zovaphual (Bucerosbicornis) namte Zogam, India, Nepal, Malaysia leh Indonesia ah om hi. Malaysia gam Borneo tuikulh a Sarawak gamah Vaphual tam mahmah ahihmanin tua munmin “Land of the Hornbills” (Vaphual tamna Mun) naci uhhi.\nA nam tawh kizui in agol aneu om hi. Black Dwarf Vaphual namte a neu nam hi in gram 102 bang gik thei in a sauna 30cm (pi khat) bang pha thei hi. Africa gam nuailam ah ki mu thei hi. Southern Ground Vaphual namte a gol nam hi in Kg. 6 ciangbang gik thei in a sauna 1.4 meter (pi 4) ciangbang pha thei hi. Africa gam Namibia, Angola, South Africa, Burundi leh Kenya gamte ah kimu thei hi. Zogama om Vaphualte Kg. 4 ciangbang gik thei in a sauna 130 cm (pi 4) ciangbang pha thei hi. Akha zal leh 152 cm (pi 5) ciangbang zai thei hi. A nute sangin a pate gol zaw hi.\nVasa dangte tawh aki batlohna khat ah Bawngki tawh akibang a mukpi uh oltakin a puak theih nangin a gawngguh atunglama nihte kizom se hi. Tua banah adekguite, thagui dangte sang’ lianzaw in khauhzaw se hi. A mukpi uh kihunna, mul puahna, bu bawlna leh annekna in zang uhhi. Vaphual pumpi tungah Gial (colours) nam 5: Asan, Avom, Akang, Aeng leh Ankampakte om hi. Tua ahihmanin Zomite in minam kiciaptehna in izat mahmah khat ahi Puandum agialte (colours) zong Vaphual gial pan ilak ahihna kimu thei hi.\nMihingte sangin khuamuhna (mitmuhna) zaizaw hi. Mihingte in mailamteng bek kimu thei in Vaphual in mailam leh apangbup teng mu thei hi. Tua ahihmanin a mukpi tawh annekna leh nasepna tuamtuamte abuailoh nangin teltakin mu thei hi. Muvanlai mahbangin gamlapi pan na mu thei hi. Khualum leh nisa gamah om ahih mahbangin nitang sungah sawtpi ahahzawh nangin nisa dalding mitkhu mul apha mahmah leh asau ziazua nei hi.\nGamtatzia leh Omdan:\nSun sungteng gamtangin zanin ihmu uhhi. Gamtatnate ah atamzaw a kop, a innkuan cihbangin kithuah uhhi. Nauneih lohhun sungin khat veivei ahonin kithuah khawm thei uhhi. Gammangtulak, mualkawm, singniim leh singkung lianpi dawna tut viuveu nuamsa hi. Alen uhciang akha van uh ngeih huak-huak mahmah in gamlapi pan kiza thei hi. A ham uh zong ngeih in gamlapi pan kiza thei a atuamtuamin ham thei uhhi. Sun sungteng an zongin gamlapi vapha thei uh a, nitum kuan ciangin agiatphual mun zuan zel uhhi. Nisim in atawtna lampi zuiden uhhi. A ihmut ciangun alu vanlam ngato sak uhhi. Bawgki abang amukpi apuaknop nang ahihi. A maizum baih mahmah leh mi azakta thei ganhing in zong kiciamteh hi. Vasa dangte tawh zong kithuah khawm thei in a ne thei ding leh a susia thei ding alauhhuai Vasa leh gamsate kipawlin kidal khawm, kihung khawm thei uhhi.\nNek leh Dawn:\nSinggah Anpi in zangin Ganhing neute zong ne thei uhhi. Thei gah limsa in lim nek pen hi. Singgah minte bek ne uhhi. Gilkial ahiphial zongin Singgah amin dong ngakin amin khitciang nepan uhhi. Singgah nekna panin apumpi ading tui kisamzah ngahthei hi. A Singgah nekte alenna khempeuh ah ek in tha kawikawi ahihmanin amute Singkungno in po zel hi. Tua ahihmanin Vaphual khat anuntak sungin Singkung kung 14,600 (tulsawm-le-tulli-le-zaguk) suanmanhi ci-in Gam Vasalam mipilten ciamteh uhhi. Singkung mun tuamtuamah apo nang akizeelsak ganhing nam khat in zong kiciamteh hi.\nNupa ki Itna:\nKoppih akhek mengmenglo ganhingnam ahihi. Vaphual nupa akibah (ahkl) aomkhop laitakun hundang sangin kamtam zaw uhhi. Abahpih masak (ahkl) no aneihpih masak pen mahtawh aneih kikciang neikhawmin ateek, ahuai, asih dongin nupa kopkhatin omsuak uhhi. Akikoppih akithuahpihsa bek mahtawh omkhawm den uhhi. Tua ahihmanin Ganhing khawiten Vaphual abah (omkhop) saknop uhciang haksa samahmah uh a, tamveipi ahamciam uhciang hithei pan bek hi. Vaphual nupa aki it vanglakte khat si leh alawm lungleng khuangai lua om thei nawnlo in lengleng hi. Atawpna ah amah leh amah zong kikhual zonawnlo in vanlaizang pan akhate zepin ki khawhsuk vilvel a alawm sihna munah Sing leh Suang aom bangbang tawh kitatsukin si hi ci-in Khangluiten naciamteh uh hi.\nSuan leh Paal neihna:\nGammanglak Singkung liante tung (ahkl) Suanghawm sungah bu bawlin tui-na leh awpna in zang uhhi. Tui 6 ciang neithei hi. A awp ciangin anu leh anote abu sungah omin ganhing dangte alut theihloh, anek theihloh nangin Buan, Ganhing-ek leh Singhawng cihbang tawh abu hucipin apa in an apiak theihnang amuk kitat nangciang vangsak kiukiau hi. Anu a-awp sungteng leh akeuhkhit anote a-ngek lai sungteng apa in anpuak den hi. Nai (1) sungin anpuak leh avil kawmin abu 20 veibang tungthei hi kici hi. Hih hunsungteng anu akha-te nemin leng theilo hi. A awp hun ni 25 pan 40 sungbang sawt thei hi.\nAzenzen in apa anzongin apai laitak anu in tua abu hukna vang kiukiau nasukham kha banghileh apa in Vaphualpa dangtawh aomkhawm sa in anpuak nawnloin nusia hi, kici hi. Tua ahihmanin anu leh anote annek ding azonglai Vaphualpa khat kithatkha, kimankha bang hileh anu leh anote abu sungah an ngawlin puuksi khinding ahihi. Anu in anote anutsiat sangin abu sungah anote tawh sikhawm zaw kici hi. Anote agol deuhciangin api akha-te hong khauhkikin abu sungpan paikhia-in anupa un anote anpuak khawm uhhi. Anu apaikhiat ciangin abu sunga om anote in avang hukik uhhi. No aneihkik uhciang abu lui mah zangkik zel uhhi. Kum 3 aphak masiah Bawngki abang muk neinailo uhhi. Kum 5 acin khitciang Vaphual mel taktak puapan uhhi. Zogama om Zovaphualte kum 50 ciangbang nunta thei uhhi.\nVaphual nuntakna ah Cihtakna (fidelity) leh Sianthona (purity) om ahihmanin minam tampite in Kiciaptehna in nei uhhi. Zomite in “Phualva bangin ciampel keini”, “Phualva bang itna” cihbangin thu leh la inei-a Itana leh Cihtakna in iciamteh hi. Zomite in mipil, milian, mihaute Vaphual tawh kigenteh hi. Hong minsiat, hongzawn ki uhciang “Vaphual tangsa Va-ak suak” ci-in paunak inei hi. Tangvalte in nungak melhoihte Vaphual tawh nagenteh uhhi: “Phualva aw, singdang ang ah na tul ding…” cihbangin la nakiphuah uhhi. Mothak tawh zong kigenteh in mopi ding aomciang ahemgenna in “Vaphualno lading maw?” ci-in kidong hi.\nBorneo tuikulh a Sarawak minamte bangin Sianthona in naciamteh ahihmanin Biakpiakna in nanei liang uhhi. Mat leh thah dingbang lim kham mahmah uhhi. Pawlkhatte in Vaphuallu Dawi thoihna leh Aisanna in azang zong om hi. India gam Arunachal Pradesh a Nyishi minamte bangin Vaphual lu leh kha minam kizepna thu mahmah khat in nei uhhi. Kizep nangin adeihmanun Vaphual tampi that uhhi. Tuhun ciangin India Gamsa Kemcing Kipawlna in kham ahihmanin tamzat nawnlo uhhi. Asa leh alukhu (alutunga lukhu abang) anete Arthritis Natna (guh khat-le-khat kikal kizopna natna) dam thei hi ci-in kiciamteh hi.\nVaphual Kiciaptehna in azangte:\n1. Zogam (Chin State) bup in Gam Ciaptehna Vasa (State Bird) in kizangin Gam Dialpi (State Flag) tungah ki tuangsak hi.\n2. India gam State (25) sungpan Arunachal Pradesh State in Gam Ciaptehna Vasa in zang in Gam Sealpi (State Seal) tungah tuangsak hi. Kerala State in Gam Ciaptehna Vasa (State Bird) in zang hi.\n3. Malaysia gam State (13) sungpan Sarawak State in Gam Ciaptehna Vasa (State Bird) leh Gambup Ciaptehna (State Emblem) in zang hi.\n4. Bombay (Mumbai) Natural History Society in a mau kipawlna Ciaptehna in zang hi. Bombay Natural History Society September 15, 1883 ni-a kiphuan hi in India gamsung Ganhing, Singkung, Lopate akemcing kipawlna lian mahmah khat ahihi.\n5. Malaysia gamah Sum tung leh Lailu tungah tuangsak hi.\n6. Indonesia gam Province (33) sung pan Central Kalimantan Province in Gam Dialpi tung leh Gam Sealpi tungah tuangsak in South Sulawesi Province in Gam Sealpi tungah tuangsak.\n7. Indonesia gama University minthang khat ahi Lambung Mangkurat University in a university Sealpi tungah tuangsak hi.\nVaphualte nuntakna sungah Itna dik leh Cihtakna man kimu thei hi. Tanglai hun pekpan ipu ipate in thu le la ah “Phualva bang Itna”, “Phualva bang ciampel keini” cihbangin Vaphualte ki Itna leh Cihtaknate etteh in na nungta uhhi. Vaphual nupate kicimtaak hetlo in ateek ahuai dong ki-it ki-ngai in sihna lo-ngal tawh kikhenlo uhhi. Asih uhciang zong kisihpih ngamlai uhhi. Vaphualpa in anu leh atanote khualin khua-ul, gim le tawl pipi nisa, guahzu, meikai nuai ah anzongin anpuak den hi. Tatsatlo in vilden in taisan ngeilo hi. Zomite in minam kiciaptehna in Vaphual izatkhak angtan huai in teelkhial hetlo hihang. Tua ahihmanin ei Khangthak Zomite in Vaphual Itna leh Cihtaknate nei a minam lian, minam picing leh minam khangto isuah nang hanciam ciatni.\nItem Reviewed: ZOMITE’ KICIAPTEHNA VAPHUAL THU' By: Paul Thangpi (Pau Pian Thang) Description: Rating: 5 Reviewed By: Cinpu Zomi


url: =Satellite encik te’n US Air Force te Satellite mu ~ TK Lian :: ZOMI DAILY\nposted on 27 December 2016 at 5:14 pm UTC+9:30 Lomkholna: News, Thangkhanlian, World\nDec. 27, 2016: Satellite encik global team of vigilant satellite watchers kici ten US Air Forcete robotic X-37B space plane kici camera in mu uh a, leitung kimkot in leng hi cih mu uh hi. Hih unmanned X-37B pen Florida a om Cape Canaveral Air Force Station panin May 20 in United Launch Alliance Atlas V rocket panin a kikapto (launched) hi a, a nasep ding (mission) Orbital Test Vehicle-4 or OTV-4 kici pen thusim (classified) hi a kicih hangin satellite trackers new observations ten na mu uh ahih manin space ah bang hih hiam cih tawm kithei hi ci uh hi.\n“Hih robotic X-37B space plane pen a len’na ding ngeina sangin niam len’ zaw ahih manin standard operating orbit sungah leng hi,” ci-in South Africa a teng satellite tracker Greg Roberts in Space.com.-te kiangah ci a, a maan kizaih pen second nih sung kimu a, tua hun sung teng “cursed power and telephone lines” kici hi ci hi.\nUS Air Force ten X-37B Space Plane pen a li veina a kaptohna uh hi a, X-37B pen “4th Mystery Mission” ahih kei leh “Mission number four” kici hi. X-37B pen communications, navigation, intelligence leh weather monitoring satellite kapto leh a design bawl Boeing Network & Space Systems kicite bawl hi a, satellite tracker ten a muh uh pen NASA ten space shuttle a bawl ngei uh ahih hangin tu-in a bawl nawn loh uh robotic vehicle miniature version kicite hi ci uh hi.\nUS Air Force ten X-37B spacecraft (space vanleng) nih nei uh a, May 20 ma-in satellite thum vei mission nei dingin na kapto ta uh hi. OTV-1 kici April 2010 in kapto uh a, a len’na ding orbit ah ni 224 lengin December in a mission zo a, OTV-2 kici March 2011 in na kapto uh a, orbit ah ni 468 lengin June 2012 in bawh kik a, tua khit in OTV-3 kici October 2014 in kapto uh a, space ah ni 675 a om khit in hong kileh kik hi.\nRelated: Dahna Pulakna: Mangpha Lia Ning Khan Vung, Kha 9\nHih satellite trackerte pen astronomer (ni, kha, aksite leh leitung dangte bang hun-a piang a, bangcia pha, bangci kigamlat uh hiam cihte sinna aksite thu suutna leh sinna) siam lua hi nai lote (amateur astronomers) pawl hi uh a, X-37B missions mute pen amateur astronomers Roberts leh Toronto pansan Ted Molczan hi a, Morgan in “network of citizen satellite observers” kici satellite encikte makaih hi. Hih bangin classified satellite a na muh theih uh pen muhkhiatna lianpi in kingaihsun hi.\nPrevious: India in ICBM Agni Missile ali veinading sitna nei ~ TK Lian\nNext: Russia te vanleng kiapen Terrorist te gamtatna hiding in ki ummawhlo ~ TK Lian


url: =Zogam in suah takna ngah kik a, India, Burma leh Bangladesh aomteng gamkhat in I ki gawmkik theih na ding, a lunggulh leh a inn alo, a u anau nusia a, a nuntakna abei donga na asem Pu. Tun Khaw Pum luang kiphong in tuni-in Lamka ah tutpihna kinei cih thukhat kaza hi. A luangaphotna uah a samzang bekh omlai in hankuang bawl in tuatawh innlum kitun cih dankhat ka zakbeh hi. Hici bang thu kazak teh Zomite I ki itzia thupi kasa mahmah hi.\nA sih zawh kumtampi paikhin a, keima suahma pekh himah leh gam le minam a it dan, a ki piakkhiat dan leitung beidong in ki gengen ding hi. Zogam galkap masa pen ahih ban uah Zogam suahtak nading in kumpite thau tawh a kap masa pen, a do masa pen uh hiding hi. A mau pawl tulai suahtakna ngen pawlkhatte danin mipi tungah tatsia, that cih bang zanglo uha, a etteh tak,a etteh huai mahmah makai khat ahi hi. Mizote tawh ki pumkhat a, pangkhawm in India kumpi nawkkhawm ding cih aki thukimsa uh himah leh Mizo makai Laldenga in na leh pei in ama khutsungah Pakistan te tawh kizopna direct in omsak nuamin a thah hang, Pakistan kumpi in Pu. Pum Khua Tuan loin bangmah na saipih utlo, thau a kipan van le na amah loin na pialo uh ahih manin Mizote zong lawhcing zotuanlo in dinkhawl mai uh cih theih phial hi. Ahi zongin Zomite tudong ki khawl nailo hi.\nAma lungsim bang napua in unau khat minam khat lungsim na nei uh henla, hong matsak, hong thahsaklo in a thuthu na manglel le uh gamkhat in ki dingkhin khata dingin ka lamen hi. Pu. Pum Khua Tuan zong na thu khuallua mahmah, mi na muangbaihlua mahmah hikei leh ka cih hun zong aom zel hi. A sih dan laibu ah kasim kha a, I dipngek hong vut in I khitui luangmai hi. A sih ma-in tawlpi khat gua phan uha tua sungah khum-in, ding lah dingtang theilo, lumlah lumthei taklo in koih uh hi. Hici bang dan pen mihing gen loh ganhing ading in zong baihlo ding hi. A cing' Mizo galkap te'n zong a mawhna uh theilo in tungsiah pan-a, thu hong kipia dandan hi, ci mai uh hi.\nMizo galkap khat in hehpihhuaisa in a lawmte theihloh in va hopih a, Pu aw bang hong ki cih in na um hiam cih adot leh ka si ding hi, ci-in dawngngiau hi. Ann zong a piak uh hangin ne zolo in, apuan lah sia nipnep in gua kiphan sungah laizom melmate hazatna hangin sih ding ngak-in vul ningniang in om hi. Laigelh pa'n aom danteng agen banah zankim zingsanglam nai---------------- pawl in thau hong ging sita aive maw ci-in ka nai ka et leh nai--------------------- leh minutes............ satlian ci-in gelh hi. Tulaitak leh mailam ah gam le minam ading a, a kipiakhia Zogam galkapta dingin Pu. Pum Khua Tun nuntakzia etteh huai-a, ama tungpanin sintheih ding tampi I neihlam hong phawksak mahmah hi.\nAluang kiphot thu tawh kisai a theikha I om leh hong zasakleu cin cih lunggulhna tawh kong gelh hi. Ka theih nop diak ah, aki vuina khawng kuanin hong hilh, ama han or ama luang taktak mah ahi diam, cih leh khangthak Zomita dingin theihhuai tampi omding ahih manin tuate ki hawmsawnle'ng ut hang.